Penumpang pesawat Lion Air JT 330 menangis ketika enjin terbakar
Oleh KOSMO!

27 Oktober 2022, 7:30 pm
JAKARTA – Sebuah klip video tular memaparkan detik pesawat Lion Air JT 330 yang terbakar sejurus berlepas dari Lapangan Terbang Antarabangsa Soekarno-Hatta di Jakarta, semalam, dengan rakaman menunjukkan keadaan cemas penumpang di  ruang kabin, lapor laman berita Berita Hits hari ini.
Rakaman tersebut memperlihatkan situasi penumpang dengan ramai yang menangis ketika pesawat itu berada pada ketinggian 914 meter di udara.
Menurut laporan, selepas kira-kira 15 minit terbang di udara, pesawat membawa enam kru dan 169 penumpang itu tiba-tiba mengeluarkan bunyi letupan kuat dan disusuli percikan api yang membakar enjin kirinya.
“Keadaan di dalam pesawat menjadi terlalu panas,” demikian menurut keterangan pada video yang dikongsikan dalam aplikasi  TikTok itu.
Video itu turut memaparkan keadaan di dalam kabin menjadi gelap dan disusuli bunyi tangisan penumpang wanita yang panik.
“Di dalam pesawat sudah ramai wanita yang menangis kerana panik, namun saya tidak sempat merakam kerana saya juga panik,” kata perakam tersebut.

Pesawat dari Jakarta ke Palembang itu bagaimanapun bernasib baik kerana sempat berpatah balik ke Lapangan Terbang Antarabangsa Soekarno-Hatta.
Bunyi tangisan juga bertukar menjadi laungan kesyukuran sejurus ia mendarat dengan selamat, dengan para penumpang memberi tepukan kepada juruterbang.
“Ucapan terima kasih kepada juruterbang yang berjaya mendaratkan pesawat dengan selamat walaupun ia tergelincir selepas mendarat,” kata individu tersebut.
Sementara itu, pegawai Komunikasi Korporat Strategik Lion Air, Danang Mandala Prihantoro dalam satu kenyataan akhbar berkata, pesawat JT 330 itu berada dalam keadaan baik ketika diperiksa sebelum berlepas.
Namun, ketika ia berada pada ketinggian 914 meter, juruterbang dapat merasakan bahawa prestasi salah satu komponen enjin pesawat bermasalah dan perlu diperiksa secepat mungkin.
“Atas faktor keselamatan, juruterbang memutuskan untuk kembali ke lapangan terbang di Jakarta,” katanya.
Siasatan mengenai punca kebakaran akan dilakukan. – Agensi


Paderi dan biarawati gereja tonton bahan lucah – Pope Francis
Oleh KOSMO!

27 Oktober 2022, 8:00 pm
ROM, Itali – Pemimpin gereja Roman Katholik, Pope Francis mengaku bahawa sebilangan paderi dan biarawati kerap menonton video lucah di internet, lapor portal berita MailOnline semalam.
Beliau memaklumkan perkara itu ketika berucap kepada ahli-ahli seminar di Rom pada Isnin lalu sambil berkata, bahan lucah di internet adalah ‘maksiat’ yang selalu dikongsikan antara ahli gereja.
“Ia adalah bahan maksiat yang dimiliki orang ramai, orang awam, paderi dan biarawati. Saya tidak bercakap mengenai jenayah pornografi melibatkan penderaan kanak-kanak tetapi bahan lucah yang ‘normal’.
“Saudara-saudari yang dikasihi, berhati-hatilah tentang perkara ini,” demikian amaran Pope Francis kepada mereka.
Paderi dan biarawati Katholik dilarang menonton bahan pornografi, dengan doktrin Katekismus mentakrifkan imej seksual sebagai ‘kesalahan terhadap kesucian’ di bawah artikel 2354.
Pada tahun 2020, akaun Instagram Pope Francis kelihatan ‘memberi tanda suka’ pada gambar seorang model Brazil berbikini yang memakai stoking dan seluar dalam.

Model itu, Natalie Garibotto berkata, akaun Franciscus yang disahkan adalah antara beribu-ribu yang menyukai imejnya setelah dimuat naik pada 5 Oktober lalu.
Akan tetapi, akaun itu kemudiannya ‘tidak menyukai’ foto itu, sejurus sebelum Vatican City berkata, pihaknya sedang melancarkan siasatan.
Akaun media sosial Pope Francis telah diuruskan oleh sebuah pasukan. – Agensi


PRU15: GTA umum 7 calon Parlimen, Tun M pertahan Langkawi
Oleh MOHD. HUSNI MOHD. NOOR

27 Oktober 2022, 6:28 pm
PUTRAJAYA – Gerakan Tanah Air (GTA) hari ini mengumumkan tujuh lagi calon bagi kerusi Parlimen yang akan bertanding pada Pilihan Raya Umum ke-15 (PRU15) kelak.
Pengerusi Penajanya, Tun Dr. Mahathir Mohamad berkata, selain dirinya yang bakal mempertahankan kerusi Parlimen Langkawi, nama lain termasuk Presiden Parti Pejuang Tanah Air (Pejuang), Datuk Seri Mukhriz Mahathir.
Beliau yang juga Pengerusi Pejuang berkata, Mukhriz bakal mempertahankan kerusi Jerlun selain Datuk Amiruddin Hamzah (Kubang Pasu), Datin Che Asmah Ibrahim (Sepang) dan Mior Nor Haidir Suhaimi (Tapah).
“Calon lain termasuk Ahli Dewan Undangan Negeri (ADUN) Batang Kali, Harumaini Omar (Hulu Selangor); ADUN Jeram, Mohd. Shaid Rosli (Kuala Selangor) dan Datuk Seri Khairuddin Abu Hassan (Titiwangsa),” katanya pada sidang akhbar di sini hari ini.
Katanya, setakat ini GTA sudah memuktamadkan 100 kerusi Parlimen kecuali Johor dan Sabah namun jika dua negeri itu selesai maka jumlahnya akan melebihi 120 kerusi.
Dr. Mahathir berkata, pihaknya akan mengumumkan senarai penuh calon Parlimen pada 2 November ini.

Dalam pada itu, beliau turut mengesahkan bahawa rundingan kerusi dengan Perikatan Nasional (PN) masih berjalan disebabkan beberapa masalah.
“Rundingan dengan PN adalah bagi memastikan tiada kerusi bertindih antara calon Pejuang dan PN.
“Buat masa ini, rundingan kerusi itu membabitkan tiga wakil daripada GTA termasuk saya, Mukhriz dan Timbalan Presiden Pejuang, Datuk Marzuki Yahya manakala, PN pula diwakili Bendahari PN, Datuk Seri Dr. Ahmad Samsuri Mokhtar dan Setiausaha Agung PN, Datuk Seri Hamzah Zainuddin,” katanya.
Katanya, rundingan dan perbincangan itu bagaimanapun tidak membabitkan Pengerusi PN, Tan Sri Muhyiddin Yassin.
Dr. Mahathir berkata, pihaknya memberi masa dua hari untuk menyelesaikan rundingan itu sebelum senarai penuh calon GTA diumumkan pada 2 November ini.
Ditanya sama ada GTA akan mencalonkan bekas Ketua Polis Negara, Tan Sri Abdul Hamid Bador pada PRU15 ini, Mukhriz pada sidang akhbar sama dengan ringkas berkata: “Tunggu dan lihat.-KOSMO! ONLINE


FAM dalam proses teliti penggunaan teknologi VAR
Oleh MUHAMAD ARDIE PUTRA SUHAIMI

27 Oktober 2022, 7:12 pm
PETALING JAYA – Harapan peminat bola sepak tanah air untuk menyaksikan teknologi Video Bantuan Pengadil (VAR) digunakan pada kempen Liga Malaysia (Liga M) dalam masa terdekat mungkin boleh menjadi kenyataan.
Setiausaha Agung Persatuan Bola Sepak Malaysia (FAM), Noor Azman Rahman berkata, Jawatankuasa Pengadil sedang melakukan ‘gerak kerja’ awal dengan mendapatkan taklimat bagi memastikan teknologi tersebut mampu diaplikasikan di bumi Malaysia.
“Menerusi Jawatankuasa Pengadil memang ada taklimat daripada pengelola VAR antarabangsa seperti Hawk-Eye Innovations dan Mediapro dan mereka telah membuat pembentangan kepada kita.
“Cuma, perkara itu masih di peringkat perbincangan untuk kita muktamadkan kerana ia membabitkan kos dan sebagainya. FAM juga sedang melihat sama ada untuk membelinya atau menyewa teknologi terbabit.
“Secara peribadi, kita memang mahu (gunakan VAR) tetapi perlu ambil kira penggunaannya serta kesesuaiannya.
“Buat masa ini, kita ambil input dahulu dan kita lihat keperluannya di sini. Apa yang pasti, kita serahkan perkara itu kepada Jawatankuasa Pengadil untuk membuat penilaian,” katanya ketika ditemui selepas majlis pengumuman kerjasama FAM bersama HP Malaysia di Wisma FAM, Kelana Jaya sebentar tadi.

Sebagai rekod, VAR kali pertama digunakan di Malaysia pada perlawanan akhir Piala AFC antara Kuala Lumpur (KL) City FC menentang kelab Oman, Al-Seeb pada 22 Oktober lalu di Stadium Nasional Bukit Jalil.
Pengelola Liga M, Liga Bola Sepak Malaysia (MFL) sebelum ini mengesahkan VAR belum sempat untuk digunakan pada kempen Piala Malaysia musim ini termasuk saingan di pentas final. – KOSMO! ONLINE


PRU15: Lebih 90 tawaran dalam manifesto BN rangkum semua lapisan masyarakat
Oleh ABDUL RASHID ABDUL RAHMAN

27 Oktober 2022, 6:36 pm
BERA – Barisan Nasional (BN) menyediakan lebih 10 teras dan aku janji untuk rakyat dalam manifesto parti itu pada Pilihan Raya Umum Ke-15 (PRU-15) kali ini.
Pengerusi BN, Datuk Seri Dr. Ahmad Zahid Hamidi berkata, selain itu parti itu akan menawarkan lebih 90 tawaran untuk dinikmati pelbagai lapisan masyarakat daripada kumpulan minoriti sehingga yang majoriti.
“Manifesto kita ini akan merangkumi segenap lapisan masyarakat,” katanya ketika berucap pada majlis Solidariti, Kestabilan dan Kemakmuran dan Pelancaran Jentera BN Pahang di Laman Kerayong di sini hari ini.
Menurut Ahmad Zahid, rakyat kini merindui BN untuk kembali dominan selepas kesengsaraan selama 39 bulan dialami mereka.
“Analisis telah mereka lakukan, kerajaan 22 bulan jelas tidak dapat menunaikan janji mereka, kerajaan 17 bulan juga tidak dapat memperbaiki kesilapan kerajaan 22 bulan.
“Jadi, 39 bulan rakyat sengsara, maka Allah SWT mentakdirkan kita mempunyai seorang Perdana Menteri (Datuk Seri Ismail Sabri Yaakob) dari BN yang berjaya menyelamatkan negara,” katanya.

Beliau berkata, dalam PRU15 ini, seluruh jentera BN perlu bekerja kuat untuk memastikan parti itu mampu memperoleh kemenangan seperti mana PRU ke-11, 12 dan ke-13.
“Kita dapat dua pertiga majoriti ketika PRU-11, waktu itu suara pembangkang hanya suara kerdil, pencapaian seperti ini yang kita mahu capai pada PRU-15 kali ini bagi mewujudkan suasana demokratik dalam negara,” katanya.
Sementara itu beliau berkata, Himpunan Solidariti, Kestabilan dan Kemakmuran penting untuk ahli BN mewujudkan optik bahawa parti ini dan kerajaan berpisah tiada dan seiring bersama Perdana Menteri.
“Permuafakatan antara kita penting, tanpanya mustahil untuk kita mempertahankan kerusi-kerusi yang kita menang, mustahil untuk rampas kerusi yang kita tewas dan mustahil kita rebut kerusi yang kita berpotensi menang pada PRU-15 ini,”ujarnya. – KOSMO! ONLINE


Fitnah pembangkang menjadi-jadi musim PRU15
Oleh ABDUL RASHID ABDUL RAHMAN

27 Oktober 2022, 6:20 pm
BERA – Perdana Menteri Datuk Seri Ismail Sabri Yaakob berkata, semua jentera Barisan Nasional (BN) perlu bertindak segera menangkis serangan fitnah pembangkang yang semakin menjadi-jadi dalam musim Pilihan Raya Umum Ke-15 (PRU15).
Beliau berkata, antaranya ialah fitnah yang mendakwa kononnya kerajaan gagal menguruskan ekonomi dengan baik sedangkan pertumbuhan ekonomi negara terbukti adalah terbaik di Asia Tenggara.
“Pertumbuhan Keluaran Dalam Negara Kasar (KDNK) negara adalah sebanyak 8.9 peratus pada suku kedua 2022 berbanding 5.0 peratus pada suku pertama 2022, ia jauh lebih baik daripada China sebanyak 0.4 peratus, Amerika Syarikat 1. 6 peratus, Korea 2.9 peratus, kesatuan Eropah (4 peratus) dan Singapura 4.4 peratus.
“Tetapi pembangkang tuduh gagal (menguruskan ekonomi negara) dan kalau tidak dijawab akhirnya rakyat percaya fitnah kita gagal,”katanya ketika berucap pada Majlis Solidariti Kestabilan dan Kemakmuran serta pelancaran jentera Barisan Nasional (BN) Pahang di Dataran Kerayong di sini hari ini.
Tambahnya, kejayaan itu diiktiraf oleh Bank Dunia yang telah menyemak semula unjuran KDNK bagi 2022 kepada 6.4 peratus berbanding 5.5 peratus yang diunjurkan pada Mac lalu.
Menurut Ismail Sabri ekonomi negara berada pada landasan yang betul menyaksikan pelaburan langsung asing (FDI) pada separuh pertama 2022 mencatat aliran langsung bersih lebih tinggi bernilai RM41.7 bilion berbanding aliran masuk bersih RM48.1 bilion sepanjang 2021.

Katanya, perdagangan Malaysia juga mengekalkan trend peningkatan pada September 2022 apabila melonjak 31.4 peratus kepada RM256.91 bilion berbanding tempoh sama tahun lalu.
“Kadar pengangguran menurun untuk 12 bulan berturut-turut iaitu 3.7 peratus pada Ogos 2022 berbanding 4.6 peratus pada Ogos 2021 manakala kadar inflasi negara ialah 4.5 peratus dalam bulan September 2022 lebih rendah berbanding negara serantau,”katanya.
Sementara itu Ismail Sabri yang juga Naib Presiden UMNO berkata, selepas Pilihan Raya Umum ke-14 tiada lagi istilah gerenti menang bagi mana-mana calon atau parti yang bertanding dalam pilihan raya.
Justeru katanya, semua parti perlu bekerja kuat memaskikan kemenangan parti dalam setiap kerusi yang dipertandingkan sama ada Dewan Undangan Negeri atau Parlimen. – KOSMO! ONLINE


PRU15: PN letak calon di setiap DUN, 14 Parlimen Pahang
Oleh NORHAFIZAN ZULKIFLI

27 Oktober 2022, 6:46 pm
KUANTAN – Perikatan Nasional (PN) Pahang memutuskan meletakkan calon mereka di setiap 42 kerusi Dewan Undangan Negeri (DUN) dan 14 kerusi Parlimen di negeri ini.
Pengerusi PN Pahang, Datuk Seri Saifuddin Abdullah berkata, pengagihan kerusi bagi negeri ini telah diputuskan tetapi beliau enggan mengulas lanjut berapa banyak kerusi yang akan dipertandingkan oleh calon dari parti Bersatu, PAS mahupun Gerakan.
“Pengagihan kerusi di negeri Pahang sudah selesai di peringkat PN negeri. Perundingan empat kali pusingan berjalan dengan mesra dan kita sekarang sedang menunggu keputusan daripada majlis tertinggi.
“Saya difahamkan ia akan diumumkan tidak lama lagi. Berapa ramai muka baharu itu saya tidak boleh cakap, cuma yang saya tahu ramai.
“Silap-silap 100 peratus (muka baharu). Saya pun tidak tahu saya bertanding atau tidak,” katanya dalam sidang akhbar di Pejabat Khidmat Parlimen Indera Mahkota, di sini hari ini.
Dalam pada itu, mengulas mengenai gesaan Timbalan Presiden PKR, Rafizi Ramli dalam ceramahnya yang meminta pengundi Indera Mahkota untuk memastikan kemenangan tidak lagi berpihak kepada penyandang kerusi Parlimen Indera Mahkota itu beliau berkata, telah melakukan sedaya upaya melaksanakan tanggungjawabnya.

“Parti belum buat keputusan sama ada saya masih bertanding di Indera Mahkota atau tidak. Rafizi pun tidak tahu.
“Apa yang saya tahu, saya telah cuba sedaya upaya dan faham ada juga kelemahan saya terutama melibatkan jumlah masa yang saya habiskan di kawasan.
“Sebagai Menteri Luar, saya banyak di luar negara namun sebolehnya saya akan balik juga. Orang Indera Mahkota tahu saya balik dan pasukan saya juga sentiasa menjalankan tugas mereka sebaiknya. Rakyat dan pengundi Indera Mahkota mengenali saya,” katanya. – KOSMO! ONLINE


Nasib Syed Saddiq diketahui esok | 15 MINIT MMTV 27 Oktober 2022 #15minitmmtv #utusanonline #kosmoonline #mmtv #berita #relevan #mutakhir
Oleh KOSMO!

27 Oktober 2022, 6:55 pm


Pengguna jalan raya bantu kutip ‘duit terbang’ RM12,000
Oleh KOSMO!

27 Oktober 2022, 6:34 pm
BANGKOK – Berpuluh-puluh pemandu kereta dan penumpang mereka berhenti  untuk membantu seorang wanita mengumpul wang tunai berjumlah 100,000 baht (RM12,498) yang bertaburan di atas  jalan di Khon Kaen, wilayah Isaan, Thailand, lapor laman berita Thaiger semalam.
Wang itu ditinggalkan di tepi jalan oleh seorang pekerja wanita tersebut tanpa sengaja.
Berdasarkan rakaman video dikongsikan oleh  pengguna Twitter bernama Sutasinee Buachaban, sebilangan pemandu kereta meletakkan kenderaan di bahu jalan untuk mengutip wang tunai bernominasi 1,000 baht (RM124.98) di atas jalan.
“Terima kasih kepada semua mereka yang berhati mulia. Saya telah menghubungi polis dan mereka telah memulangkan wang kepada pemiliknya,” demikian menurut kenyataan Sutasinee.
Menurut wanita berkenaan, seorang pemandu lori secara tidak sengaja meletakkan wang tersebut pada tangga pintu kenderaannya.
Dia kemudian terlupa mengenai wang itu dan terus memandu sehingga menyebabkan wang tersebut berterbangan di atas jalan raya.

Majikan pemandu tersebut, Supornthip Pakdee kemudian mendedahkan bahawa dia mengeluarkan wang berjumlah 100,000 baht (RM12,498) dari sebuah bank dan memberikan  kepada pekerjanya untuk membeli sejumlah sayur akar ubi kayu.
Menurut Supornthip, dia mendapat semula sebilangan besar wang miliknya selepas orang ramai berjaya mengutip sebanyak 92,000 baht (RM11,498) di atas jalan.
Bagaimanapun, wang berjumlah 8,000 baht (RM999.84) lagi dilaporkan hilang.
Tambah wanita berkenaan,  dia tidak menyalahkan pekerjanya, namun berasa kesal dengan kejadian itu. – Agensi


PRU15: Saya baik dengan arwah bapa Ahmad Faizal – Anwar
Oleh SHAMSUL KAMAL AMARUDIN

27 Oktober 2022, 7:09 pm
IPOH – Presiden PKR, Datuk Seri Anwar Ibrahim menjelaskan keputusannya untuk bertanding di Perak khususnya di Parlimen Tambun bertujuan menawarkan tawaran yang lebih baik kepada pengundi dan tidak bersifat pertembungan peribadi.
Beliau menjelaskan tidak mempunyai sebarang agenda peribadi dengan penyandang kerusi Tambun, Datuk Seri Ahmad Faizal Azumu, apabila membuat keputusan bertanding di situ.
Malah, beliau memaklumkan mempunyai hubungan baik dengan bapa Ahmad Faizal iaitu Allahyarham Datuk Azumu Tak, ketika masih hidup serta bapa mentua Menteri Belia dan Sukan itu, Datuk Radzi Manan, khususnya ketika Anwar masih berada dalam UMNO.
“(Jadi), kita tidak mahu layan isu peribadi, saya pilih Tambun untuk melonjak kekuatan di Perak dan tawan Putrajaya,” katanya pada sidang akhbar di Pusat Operasi Pilihan Raya Dewan Undangan Negeri (DUN) Manjoi, di Kampung Manjoi di sini hari ini.
Mengulas lanjut, Anwar memberitahu, beliau sudah melakukan tinjauan dan kajian sebelum membuat keputusan bertanding di Tambun dan mengakui ia bukan kerusi mudah seperti Permatang Pauh, Port Dickson atau mana-mana kerusi di Selangor.
Mengenai pengumuman dua calon ‘payung terjun’ bertanding di Perak semalam, Anwar menjelaskan, ia bukan bermaksud PKR Perak ketandusan calon sebaliknya sebagai salah satu strategi dalam mengubah politik negara.

Semalam, anak bekas Menteri Besar Kelantan, Allahyarham Datuk Nik Abdul Aziz Nik Mat iaitu Nik Omar Nik Abdul Aziz, akan bertanding mewakili PKR di Perak.
Menurut Anwar, kira-kira 90 peratus calon PKR adalah aktivis parti, manakala selebihnya menampilkan beberapa tokoh bagi memberi ruang kepada semua golongan mewakili parti itu.
Ditanya mengenai pengalaman beberapa parti politik yang menampilkan calon ‘payung terjun’ akhirnya tewas, Anwar berpendapat menang atau kalah adalah atas kebijaksanaan pengundi kerana yang penting ialah bertawakal kepada Allah. – KOSMO! ONLINE


Tiada kerja lelaki ganggu buaya gergasi hampir dibaham
Oleh KOSMO!

27 Oktober 2022, 7:00 pm
JAKARTA – Sebuah klip video tular di media sosial Indonesia memaparkan seorang lelaki hampir dibaham seekor buaya gergasi ketika dia berada di tebing sebatang sungai, lapor laman berita Suara.com.
Video itu dimuat naik dalam akaun Instagram @kodil0127.
Berdasarkan rakaman video, buaya itu mempunyai saiz agak besar iaitu kira-kira 3 meter panjang.
Lelaki bertopi itu menghampiri reptilia tersebut dan mengganggunya ketika ia berjemur di tebing sungai. Aksi itu turut ditonton oleh penduduk setempat.
Dia mengangkat ekor buaya dan menghayunkannya sebelum menghampiri perut binatang buas itu.
Buaya itu kemudian menerpa ke arah lelaki itu tetapi dia sempat melarikan diri.

Video itu mendapat perhatian netizen di ruangan komen.
“Sikit lagi pindah alam. Mencari masalah betul,” komen seorang netizen. – Agensi


PRU15: BN Pahang sasar menang 30 kerusi DUN
Oleh AZIZAH SHAFIEI

27 Oktober 2022, 6:23 pm
BERA – Barisan Nasional (BN) Pahang mensasarkan memenangi sekurang-kurangnya 30 daripada 42 kerusi Dewan Undangan Negeri (DUN) yang dipertandingkan di negeri ini pada Pilihan Raya Umum Ke-15 (PRU15).
Pengerusi BN Negeri, Datuk Seri Wan Rosdy Wan Ismail berkata, sasaran itu mampu dicapai berdasarkan sokongan rakyat dan juga kerja keras daripada jentera BN.
“Sebelum ini kita ada 25 kerusi daripada 40 kerusi DUN. Kali ni (PRU15), kita sasarkan 30 kerusi yang mesti BN Pahang menang. Itu janji kita (BN),” katanya pada Majlis Solidariti Kestabilan dan Kemakmuran serta Pelancaran Jentera Barisan Nasional Negeri Pahang, di Dataran Kerayong, di sini, hari ini.
Dalam pada itu beliau berkata, perhimpunan itu amat penting kepada jentera BN bagi memastikan parti ini terus kekal memerintah di Pahang untuk tempoh lima tahun akan datang.
“Tidak lama lagi kita akan hadapi proses PRU15 dan penamaan calon pula akan diadakan kurang 10 hari sahaja lagi. Jadi perhimpunan ini sangat penting kepada semua jentera.
“Kita perlu bekerja keras untuk menang. Sebagaimana BN Pahang menang pada pilihan raya umum lalu, yang telah membawa kejayaan apabila hasil kerajaan negeri Pahang mencapai sehingga RM1.2 bilion.

Ini menunjukkan kerajaan BN yang dipilih pada pilihanraya telah bertanggungjawab menjalankan tugas yang diamanah,” ujarnya.
Wan Rosdy memberitahu, dalam keadaan semasa kini, BN dihimpit oleh Perikatan Nasional (PN) dan Pakatan Harapan (PH) yang masing-masing ingin menerajui serta memerintah negara.
Namun, jelasnya, jika melihat kepada semangat jentera BN pada perhimpunan ini, tidak mustahil kerajaan BN di Pahang akan dapat dipertahankan. – KOSMO! ONLINE


Tiada cadangan kembalikan semula GST – Tengku Zafrul
Oleh ISKANDAR SHAH MOHAMED

27 Oktober 2022, 5:21 pm
KUALA SELANGOR – Kerajaan tidak bercadang mengembalikan semula pelaksanaan cukai barang dan perkhidmatan (GST) ketika ini walaupun merupakan langkah terbaik menambah pendapatan negara.
Menteri Kewangan, Tengku Datuk Seri Zafrul Abdul Aziz menjelaskan mekanisme cukai itu memerlukan perbincangan di peringkat Kabinet sebelum dibentangkan di Parlimen.
Kata beliau, GST yang dipraktikkan di lebih 160 negara nyata berkesan bagi menjana pendapatan lebih stabil selain pengurusan cekap dan berkesan.
“Cukai itu terbukti lebih efisyen dan mengurangkan ketirisan dalam sesebuah negara.
“Malah, membantu pembangunan negara sekali gus turut membantu kehidupan rakyat,” katanya ketika ditemui selepas merasmikan Hari Keluarga Jabatan Kemajuan Masyarakat (Kemas) Kuala Selangor di sini, hari ini.
Beliau berkata demikian mengulas isu digunakan pembangkang sebagai ‘modal’ untuk berkempen dalam Pilihan Raya Umum ke-15 (PRU15).

Kata Tengku Zafrul, kutipan cukai negara kini kurang 11 peratus berbanding Keluaran Dalam Negara Kasar (KDNK) dan paling rendah di Asia Tenggara berbanding sebelumnya.
“Namun, perkara itu tidak bermakna kita perlu melaksanakan GST dalam masa terdekat. Apa yang penting adalah ia bukan membebankan rakyat dalam jangka masa panjang,” ujarnya.
Dalam pada itu, beliau berkata, Bantuan Keluarga Malaysia (BKM) akan tetap diteruskan sekiranya kerajaan sedia ada kekal mentadbir negara ini.
“Ini termasuk fasa terakhir bantuan itu pada Disember ini yang akan disalurkan mengikut jadual ditetapkan.
“Niat kerajaan adalah mahu terus membantu meringankan beban rakyat terutama dalam ekonomi tidak menentu,” katanya. – KOSMO!ONLINE


NGO jual kad ahli, janjikan layan istimewa diberkas
Oleh AZMI NORDIN

27 Oktober 2022, 6:00 pm
KUALA LUMPUR – Dijamin layanan istimewa dengan hanya menunjukkan kad keahlian kepada penguat kuasa sekiranya berlaku masalah atau ditahan di jalan raya.
Itulah taktik sebuah pertubuhan bukan kerajaan (NGO) dikenali sebagai Biro Komuniti Cegah Jenayah yang menjalankan penipuan bagi menarik orang lain menyertai pertubuhannya sejak 2013.
Ketua Polis Daerah Sentul, Asisten Komisioner Beh Eng Lai berkata, kegiatan itu didedahkan apabila menerima laporan daripada seorang lelaki tempatan, Sabtu lalu.
Katanya, laporan itu dibuat oleh mangsa selepas mengalami kerugian sebanyak RM17,000 kerana ditawarkan menjual meja makan sempena majlis perdana yang dianjurkan oleh NGO terbabit.
“Siasatan awal mendapati, dua suspek mempelawa mangsa menyertai NGO sebagai Ahli Kehormat Biro Cegah Jenayah Malaysia diikuti dengan pelbagai faedah menarik dengan yuran ahli sebanyak RM2,200.
“Ahli berdaftar akan memiliki sehelai baju T, topi, pelekat kenderaan, dua emblem, sekeping kad kuasa dan kad ahli yang memiliki logo Polis Diraja Malaysia (PDRM), Agensi Anti Dadah Kebangsaan (AADK), dan Kementarian Dalam Negeri (KDN),” katanya pada sidang akhbar, di sini, hari ini.

Susulan itu, katanya, lima lelaki berusia 32 hingga 57 tahun ditahan di sekitar Lembah Klang pada Sabtu hingga Selasa lalu dipercayai mempunyai kaitan dengan kes berkenaan.
Ujarnya lagi, polis turut merampas 19 baju T, 15 topi, 143 pelekat kenderaan, 20 emblem kenderaan dan lapan kad pelbagai jenis serta acuan cetakan.
“Semakan mendapati suspek mempunyai rekod jenayah lampau berkaitan menyamar sebagai penjawat awam.
“Dua suspek direman bermula 25 Oktober lalu, manakala tiga lagi dibebaskan bagi tujuan saksi pendakwaan. Kes disiasat di bawah Seksyen 420 Kanun Keseksaan, Seksyen 89 Akta Polis 1967 dan Seksyen 50(3) Akta Pertubuhan 1966,” jelasnya. – KOSMO! ONLINE


Aplikasi Dr. Mommy Baby bantu ibu bapa moden
Oleh NUR HUDA MUSA

27 Oktober 2022, 5:14 pm
KUALA LUMPUR – Platform sehenti penjagaan kesihatan untuk ibu bapa dan anak-anak, Dr. Mommy Baby memperkenalkan aplikasi mudah alih yang memudahkan pengguna untuk mencapai maklumat perkhidmatan kesihatan.
Ketua Pegawai Eksekutif, Dr. Ramzul Adli merangkap pemilik jenama tersebut berkata, aplikasi itu juga diwujudkan bagi menyediakan kemudahan kepada ibu bapa dalam menyimpan rekod-rekod kesihatan serta perkembangan anak-anak mereka.
Katanya, aplikasi itu juga menyediakan informasi-informasi berguna berkaitan kekeluargaan termasuk maklumat mengenai kesuburan, penjagaan selepas bersalin serta kesihatan anak-anak yang amat sesuai untuk ibu bapa moden.
“Dr. Mommy Baby ialah platform yang akan memudahkan ibu bapa untuk sentiasa mengemas kini maklumat yang berkaitan dengan kesihatan dan kesejahteraan keluarga mereka.
“Platform ini mempunyai pelbagai fungsi yang berguna untuk ibu bapa. Sebagai contoh, ibu bapa boleh menggunakan platform untuk mencari klinik atau kemudahan perubatan terdekat dan menempah dan beratur dari rumah,” katanya ketika majlis pelancaran aplikasi itu di sini hari ini.
Beliau berkata, sehingga kini aplikasi itu sudah mendapat kerjasama dengan lebih kurang 20 fasiliti kesihatan swasta dalam memudahkan ibu bapa membuat tempahan bagi mendapatkan rawatan.

“Pihak kami juga ada mengemukakan idea aplikasi ini kepada pihak Kementerian Kesihatan (KKM) dan diharapkan agar aplikasi ini juga dapat bekerjasama dengan agensi KKM supaya dapat memudahkan urusan ibu bapa di klinik kesihatan ibu dan anak khususnya.
“Dr. Mommy Baby menyasarkan sekurang-kurangnya 5,000 pengguna dapat memanfaatkan aplikasi ini dalam tempoh enam bulan akan datang ini,” ujarnya.
Dalam pada itu, Ramzul mengumumkan aplikasi itu juga melantik Pegawai perubatan serta pempengaruh media sosial, Dr. Malar Santhi Santherasegapan sebagai duta jenama tersebut.
“Beliau akan menerajui kempen ini bersama 16 pempengaruh lain yang menjiwai semangat menjadi seorang ibu. Mereka akan berkongsi petua dan maklumat bermanfaat kepada ibu bapa dan anak-anak dari segi fizikal, mental dan emosi.
“Kami berasa bangga dapat bekerjasama Dr. Malar. Beliau adalah seorang doktor perubatan bertauliah yang terkenal dengan kepakarannya. Kami percaya beliau boleh membantu kami mendekati ibu bapa dan mendidik mereka tentang kepentingan mendapatkan maklumat yang betul mengenai kesihatan,” tambahnya. – KOSMO! ONLINE


Timbalan Pengarah MCMC dipenjara 7 hari, denda RM25,000
Oleh IVAN AMIRUL

27 Oktober 2022, 6:16 pm
KOTA KINABALU – Mahkamah Sesyen Khas Rasuah Kota Kinabalu di sini hari ini menjatuhkan hukuman penjara tujuh hari serta denda RM25,000 ke atas Timbalan Pengarah Suruhanjaya Komunikasi dan Multimedia Malaysia (MCMC) selepas mengaku bersalah atas pertuduhan membuat tuntutan palsu berkaitan sewaan bot pada 2013.
Tertuduh, Mohd. Daffy Liamin, 37, mengaku bersalah di hadapan Hakim Abu Bakar Manat atas tiga pertuduhan membuat tuntutan palsu.
Mengikut pertuduhan, tertuduh yang ketika itu memegang jawatan sebagai Penolong Pengarah di SKMM Pejabat Wilayah Sabah Cawangan Beaufort dengan curangnya menggunakan satu dokumen palsu pada 7 Mac 2013 bertempat di MCMC Negeri Sabah.
Mohd. Daffy didakwa menggunakan dokumen tiga Resit Pelayaran Persatuan Pengusaha Bot Tambang Menumbok (PPBTM), untuk bayaran sewa bot bernilai keseluruhan RM9,000.
Kes pendakwaan dijalankan Pegawai Pendakwa Suruhanjaya Pencegahan Rasuah Malaysia (SPRM), Dzulkarnain Rousan Hasbi manakala tertuduh diwakili peguam Joseph Perira A/L T. P. Perira.
Tertuduh didakwa menggunakan dokumen terbabit bagi tujuan menipu pembuktian kononnya perbelanjaan itu digunakan berhubung perkhidmatan sewaan bot untuk Program Himpunan Kasih Sayang Peringkat Wilayah Persekutuan Labuan pada 2013.

Kesalahan dilakukan mengikut Seksyen 471 Kanun Keseksaan (Akta 574) yang boleh dihukum mengikut Seksyen 468 Kanun yang sama.
Mahkamah kemudiannya menetapkan bagi pertuduhan pertama, tertuduh dihukum penjara selama tujuh hari serta denda sebanyak RM5,000, manakala untuk pertuduhan kedua dan ketiga, tertuduh dihukum penjara selama tujuh hari serta denda RM10,000 bagi setiap pertuduhan. – KOSMO! ONLINE


Penganggur didakwa ugut bunuh anak, pukul isteri
Oleh DIYANATUL ATIQAH ZAKARYA

27 Oktober 2022, 5:13 pm
MELAKA – Seorang penganggur didakwa di Mahkamah Majistret di sini, hari ini atas pertuduhan mengugut untuk membunuh anaknya berusia 12 tahun menggunakan parang dan mencederakan isteri serta dua anak yang lain, minggu lalu.
Tertuduh, Roni Abraham, 37, bagaimanapun mengaku tidak bersalah sebaik sahaja lima pertuduhan dibacakan secara berasingan oleh jurubahasa mahkamah di hadapan Majistret Izwan Mohamed Noh.
Mengikut pertuduhan pertama, tertuduh didakwa dengan sengaja menyebabkan kecederaan terhadap isterinya, Nafizah Mohd. Salleh, 38, dengan memukul pipi kiri dan seluruh badan mangsa menggunakan tangan.
Dalam pertuduhan kedua sehingga keempat, tertuduh didakwa telah menyebabkan kecederaan terhadap tiga anaknya masing-masing berusia 10, 12 dan 13 tahun dengan cara menumbuk, menendang serta menampar kanak-kanak berkenaan.
Bagi kesemua perbuatan itu, tertuduh didakwa mengikut Seksyen 323 Kanun Keseksaan dan dibaca bersama Seksyen 326A Kanun Keseksaan yang memperuntukan hukuman penjara selama dua tahun atau denda RM2,000 atau kedua-duanya sekali, jika sabit kesalahan.
Bagi pertuduhan kelima, tertuduh didakwa telah membuat ugutan jenayah dengan meletakkan parang di pipi kiri dan kanan anaknya berusia 12 tahun dengan berkata kepada isteri “kau nak anak kau hidup ke mati” yang mana ugutan dibuat adalah untuk menyebabkan kematian.

Bagi kesalahan itu tertuduh didakwa mengikut Seksyen 506 Kanun Keseksaan yang memperuntukan hukuman penjara maksimum tujuh tahun atau dengan denda atau dengan kedua-duanya sekali.
Kesemua kesalahan itu dilakukan tertuduh pada pukul 11 pagi di sebuah rumah di Bukit Tempayan, Tanjung Kling, dalam daerah Melaka Tengah, 17 Oktober lalu.
Terdahulu, pendakwaan dikendalikan Timbalan Pendakwa Raya Muhammad Nazrin Ali Rahim mencadangkan jaminan sebanyak RM10,000 bagi setiap pertuduhan, manakala tertuduh tidak diwakili peguam.
Mahkamah kemudian membenarkan tertuduh diikat jamin sebanyak RM15,000 bagi kesemua pertuduhan dan menetapkan tarikh 24 November depan sebagai sebutan semula kes.
Dalam prosiding berasing di Mahkamah Sesyen di hadapan Hakim Mohd. Sabri Ismail, tertuduh turut mengaku tidak bersalah atas satu pertuduhan mencucuh putung rokok di lengan kanan dan di tepi mata sebelah kiri isterinya.
Sabit kesalahan, tertuduh boleh dikenakan hukuman penjara sehingga 20 tahun atau denda atau sebat atau dengan mana-mana daripada hukuman tersebut.
Pihak pendakwaan diwakili Timbalan Pendakwa Raya, Fiqri Hakim Zamri memohon agar tertuduh dihantar ke pusat rawatan psikatrik untuk menjalani pemeriksaan susulan perbuatan dilakukan didakwa berlaku dalam keadaan tidak sedar.
Ismail kemudian membenarkan pemeriksaan itu dilakukan di Hospital Permai, Johor mengikut Seksyen 342 Subseksyen 3 Kanun Tatacara Jenayah. – KOSMO! ONLINE.


Festival Paluang Gendang, Tari Joget Pahang di Teluk Intan
Oleh KOSMO!

27 Oktober 2022, 5:50 pm
BUAT julung kalinya WAFA Gallery akan menganjurkan Festival Paluan Gendang Malaysia & Tari Joget Pahang 2022 pada 28 hingga 30 Oktober 2022 bertempat di Menara Condong, Teluk Intan, Perak.
Festival diadakan bagi menyemarakkan lagi seni dan budaya melalui dana geran sepadan sumbangan Kementerian Pelancongan, Seni dan Budaya Malaysia (MOTAC) kepada WAFA Gallery dengan kerjasama Persatuan Penulis Peminat Sastera Perak serta JKKN Perak.
Malam Gala Festival Paluan Gendang Malaysia & Tari Joget Pahang 2022 yang akan berlangsung pada 29 Oktober (Sabtu) pukul 8.30 malam esok akan dirasmikan Setiausaha Bahagian Dasar Kebudayaan MOTAC, Dr. Tan Awang Besar selaku tetamu kehormat.
Terbuka dan percuma kepada semua rakyat Malaysia, Pengarah Urusan WAFA Gallery, Syed Yusof Wafa berkata, penganjuran festival diharapkan membawa satu pendedahan buat generasi baharu untuk lebih mengenali dan mencintai budaya peninggalan datuk nenek moyang yang sepatutnya dibanggakan dan bukannya dilupakan.
“Pada malam tersebut, pengunjung akan dihiburkan dengan persembahan Raja Syair Nusantara, Roslan Madun yang akan menghiburkan penonton dengan dendangan syair serta lagu rakyatnya yang cukup popular sekarang ini iaitu, Lemak Manis.
“Komposer popular Kamrul Hussin atau lebih dikenali Waklong akan bertindak sebagai Pengarah muzik dan akan mempamerkan persembahan unik pukulan gendangnya. Manakal Izz Hairy pula bertindak sebagai pengarah persembahan.

“Penyanyi Jamilah Abu Bakar yang popular dengan lagu berirama tradisional, zapin dan keroncong akan tampil dengan lagu Sayang Di Sayang  dan Cikgu Meera atau nama sebenarnya Nur Ameera Nabila Azmi dengan lagu Rindu Merindu. Jamilah dan Cikgu Meera juga akan berduet menyanyikan lagu popular nyanyian Datuk Seri Siti Nurhaliza iaitu Nirmala dan Kurik Kundi.
“Festival ini dapat menyemarakkan lagi seni budaya serta menonjolkan keunikan seni pergendangan daripada pelbagai kaum yang terdapat di Malaysia serta memperkenalkan joget Pahang kepada golongan generasi muda.
“Ucapan terima kasih juga diucapkan kepada MOTAC yang menyediakan dana bagi penggiat seni untuk terus berkarya. Langkah ini juga dapat membantu mereka kembali aktif selepas dua tahun berhadapan dengan Covid-19,” jelas Syed Yusof Wafa.
Selain joget Pahang, penonton juga akan dihiburkan dengan persembahan tarian India dan Cina. Untuk menikmati makanan yang enak dan lazat, foodtruck juga turut berada di sekitar kawasan Menara Condong, Teluk Intan, Perak.
Pertunjukan Buskers, silat dan senamrobik juga akan turut diadakan. Diharap semua pengunjung tak kira di Perak mahupun dari luar akan beramai-ramai memeriahkan festival ini. Inilah masa untuk anda bersama keluarga sesuai dengan slogan Keluarga Malaysia untuk mengenali dengan lebih dekat lagi seni dan budaya masyarakat majmuk di Malaysia. – KOSMO! ONLINE


230 orang maut dalam permusuhan etnik di Sudan
Oleh KOSMO!

27 Oktober 2022, 5:13 pm
KHARTOUM, SUDAN – Sekurang-kurangya 230 orang terbunuh dan lebih 200 lagi cedera membabitkan pertikaian pemilikan tanah di negeri Nil Biru, kata pihak berkuasa Sudan  seperti laporan laman berita Wion News semalam.
Negeri Nil Biru yang bersempadan dengan Ethiopia dan Sudan Selatan, menyaksikan peningkatan keganasan bermula awal tahun ini.
Menteri Kesihatan Sudan, Gamal Nasser al-Sayed dalam satu temu bual berkata, lebih 30,000 orang dari lapan perkampungan melarikan diri selepas rumah mereka dibakar dan diserang.
Menurut laporan, ketegangan antara etnik Hausa  yang berasal dari Afrika Barat dan kumpulan etnik di sepanjang sempadan Sudan  dikenali sebagai Berta, meningkat pada minggu lepas di bandar Wad el-Mahi.
Sekurang-kurangnya 149 orang terbunuh awal bulan ini  sejak ketegangan antara dua etnik itu tercetus pertengahan Julai lalu.
Ketua Pengarah Kementerian Kesihatan Nil Biru, Fath Arrahman Bakheit berkata, setakat Sabtu lepas, sekurang-kurangya 220 kematian dicatatkan dan angka sebenar mungkin lebih tinggi.

Menurut Pertubuhan Bangsa-Bangsa Bersatu (PBB) dan Bank Dunia pula, aktiviti pertanian dan menternak haiwan  membentuk 30 peratus keluaran dalam negara kasar (KDNK) Sudan serta menawarkan lebih 40 peratus pekerjaan di negara itu.
Faktor tersebut menjadikan akses kepada tanah  amat penting.
Pertikaian tanah antara negeri Nil Biru dan Kordofan Selatan telah berlarutan selama lebih sedekad dan gagal diselesaikan oleh kerajaan pusat. – Agensi


Ketua kampung jelita curi perhatian netizen
Oleh KOSMO!

27 Oktober 2022, 6:00 pm
JAKARTA – Seorang ketua kampung di bandar Malang, wilayah Jawa Timur menjadi perhatian netizen Indonesia kerana memiliki rupa paras jelita di samping usia yang dianggap muda untuk memegang jawatan tersebut,  lapor laman berita Sindonews semalam.
Rendyta Witrayani Setyawan, 27, dilaporkan sudah enam tahun mendedikasikan hidupnya untuk berkhidmat kepada penduduk Kampung Senggreng.
Wanita itu berkata, dia terpilih menjadi anggota jawatankuasa kampung seawal usia 21 tahun sebelum bertanding dalam proses pemilihan ketua kampung bagi tahun 2022.
Rendyta merupakan satu-satunya calon ketua kampung wanita daripada 11 calon yang bertanding. Selepas menjalani proses saringan, dia berjaya ke peringkat akhir bersama dua calon lain.
Kini, gadis itu  berkhidmat sebagai ketua kampung dan mengabdikan ilmu serta dirinya untuk masyarakat Kampung Senggreng.
“Saya memang ingin mengabdikan waktu dan tenaga untuk Kampung Senggreng termasuk memberikan sepenuh tenaga, fikiran dan waktu untuk kampung kelahiran saya ini,” ujarnya.

Tambah Rendyta, dia enggan hanya dipandang sebagai seorang wanita yang cantik secara fizikal, bahkan apa lebih penting adalah dia berkhidmat kepada penduduk kampungnya secara maksimum. – Agensi


KDN terima 10,300 permohonan Program Visa Premium
Oleh MUSTAQIM MOHAMED

27 Oktober 2022, 5:07 pm
KOTA BHARU – Kementerian Dalam Negeri (KDN) menerima sebanyak 10,300 permohonan bagi fasa pertama Program Visa Premium (PVIP) Malaysia sejak 1 Oktober lalu.
Menterinya, Datuk Seri Hamzah Zainuddin berkata, sebanyak RM4 juta deposit membabitkan 2,000 pemohon juga sudah diperoleh sepanjang tempoh tersebut.
Menurutnya, kesemua permohonan yang telah diterima masih dalam semakan dan penilaian terperinci kerana pihaknya terlebih dahulu perlu mendapatkan maklumat mengenai pemohon.
“Kita telah mengeluarkan surat kepada syarikat-syarikat yang memohon PVIP. Proses semakan akan mengambil masa bagi memastikan mereka benar-benar layak termasuk sama ada dapat memberi keuntungan kepada negara atau sebaliknya.
“Kita juga bekerjasama dengan pihak Polis Antarabangsa (Interpol) bagi memastikan pemohon ada melakukan jenayah di negara sendiri atau tidak,” katanya pada sidang akhbar selepas Majlis Perasmian Program Kita Demi Negara di Dataran Lembah Sireh di sini hari ini.
Mengulas lanjut, menurut Hamzah, KDN menyediakan sebanyak 20,000 kuota PVIP dan kerajaan memberi tempoh sehingga 20 tahun kepada pemegangnya untuk menetap di negara ini.

Katanya, berdasarkan sambutan dan jumlah permohonan visa ketika ini, ia jelas menunjukkan ramai warga asing mempunyai keinginan untuk tinggal di Malaysia.
Sebelum ini, KDN memperkenalkan PVIP Malaysia bagi menarik minat hartawan global untuk menetap dan melabur di negara ini.
Permohonannya terbuka kepada pelbagai peringkat usia dan warganegara kecuali Israel yang tidak mempunyai hubungan diplomatik dengan Malaysia. – KOSMO! ONLINE.


Senarai calon BN Melaka bocor, mungkin tak betul – Rauf
Oleh DIYANATUL ATIQAH ZAKARYA

27 Oktober 2022, 5:39 pm
ALOR GAJAH – Pengerusi Barisan Nasional (BN) Melaka, Datuk Seri Ab. Rauf Yusoh menegaskan senarai nama calon bagi enam kerusi Parlimen negeri ini yang tular sejak semalam adalah tidak benar dan hanya spekulasi politik.
Katanya, setakat ini senarai calon masih belum dimuktamadkan lagi oleh pihak ibu pejabat.
“Mungkin (ada nama yang) betul mungkin tak betul tetapi saya bagi pihak badan perhubungan tidak mengesahkan bahawa itu adalah calon-calon yang diputuskan.
“(Setakat ini) belum ada lagi keputusan rasmi daripada pihak ibu pejabat dan saya akan mengikut apa juga keputusan daripada ibu pejabat,” katanya.
Beliau berkata demikian ketika ditemui pada Majlis Perasmian Pejabat Majlis Perbandaran Alor Gajah (MPAG) yang disempurnakan oleh Ketua Menteri, Datuk Seri Sulaiman Md. Ali, di sini, hari ini.
Sejak semalam tular di aplikasi WhatsApp satu dokumen senarai enam nama calon parlimen termasuk Ketua Menteri Datuk Seri Sulaiman Md. Ali sebagai calon Parlimen Masjid Tanah, manakala Pengerusi MCA negeri, Datuk Lim Ban Hong di Parlimen Alor Gajah dan Crony Chew calon Parlimen Kota Melaka.

Timbalan Badan Perhubungan UMNO Negeri, Datuk Seri Mohamed Ali Mohamad pula disenaraikan sebagai calon Parlimen Tangga Batu dan Ketua UMNO Bahagian Hang Tuah Jaya, Datuk Mohd. Ridhwan Mohd. Ali bagi bagi Parlimen Hang Tuah Jaya diikuti Ketua Penerangan UMNO, Shahril Sufian Hamdan calon Parlimen Jasin.
Mengulas lanjut beliau berkata, BN negeri sebelum ini telah menghantar lebih 30 nama calon untuk dipertimbangkan.
Ujarnya, bagaimanapun terdapat nama yang tidak pernah dihantar termasuk dalam senarai calon tular itu.
“Nama-nama disiarkan itu saya mengambil pendekatan melihatnya sebagai spekulasi, yang mana kita telah hantar lebih 30 nama dan ada yang termasuk, ada tidak,”tambahnya. – KOSMO! ONLINE


PRU15: Bersatu Terengganu akur cuma bertanding satu kerusi
Oleh KAMALIZA KAMARUDDIN

27 Oktober 2022, 4:27 pm
KUALA NERUS – Parti Pribumi Bersatu Malaysia (Bersatu) Terengganu akur hanya diberikan satu kerusi sahaja untuk bertanding pada Pilihan Raya Umum Ke-15 (PRU15) ini.
Timbalan Ketua Badan Pimpinan Bersatu Negeri Terengganu, Datuk Rosol Wahid berkata, kepimpinan Perikatan Nasional (PN) telah memutuskan hanya satu kerusi ditandingi parti itu di Terengganu berbanding dua yang dipohon.
“Kita (Bersatu Terengganu) minta untuk bertanding di Hulu Terengganu dan Besut namun hanya diberi Hulu Terengganu.
“Tidak mengapa lah. Difahamkan sebagai kontra, Bersatu diberi ganti sama ada kerusi Parlimen di Perak atau Johor,” katanya di sini hari ini.
Dalam perkembangan sama, Rosol yang juga penyandang kerusi Parlimen Hulu Terengganu mengesahkan calon Bersatu Terengganu hampir pasti akan menggunakan simbol rasmi Pas iaitu bulan pada PRU15 ini.
Timbalan Menteri Perdagangan Dalam Negeri dan Hal Ehwal Pengguna itu memberitahu, berdasarkan persetujuan awal, semua calon PN termasuk Bersatu di Kedah, Kelantan dan Terengganu akan menggunakan simbol bulan.

“Setakat ini masih belum dimuktamadkan lagi. Apa pun, sebarang keputusan kepimpinan tertinggi PN nanti, kita di negeri-negeri ini akan ikut sahaja,” katanya. – KOSMO! ONLINE


Mahkamah: Nasib Muhammad Shafee ditentukan esok
Oleh NUZULSHAM SHAMSUDDIN

27 Oktober 2022, 4:59 pm
KUALA LUMPUR – Nasib Tan Sri Muhammad Shafee Abdullah yang berdepan dengan pertuduhan pengubahan wang haram RM9.5 juta yang didakwa diterima daripada Datuk Seri Najib Tun Razak dan membuat penyata tidak betul kepada Lembaga Hasil Dalam Negeri (LHDN) akan diketahui esok.
Keputusan sama ada Muhammad Shafee, 70, dilepas atau dipanggil membela diri akan diputuskan Hakim Mahkamah Tinggi Datuk Muhammad Jamil Hussin.
Pada 12 Mei lalu, pihak pendakwaan menutup kes selepas memanggil lapan saksi pada perbicaraan yang bermula 21 Mei 2021.
Antara saksi itu ialah Pengurus Cawangan Ambank Jalan Raja Chulan R.Uma Devi, Pengurus Cawangan CIMB Bank Bukit Tunku Rosnita Ahmad, bekas pegawai LHDN Syed Nasrul Fahmi Syed Mohamad dan Pegawai Penyiasat Suruhanjaya Pencegahan Rasuah Malaysia (SPRM) Mohamad Farid Jabar.
Sepanjang prosiding, pendakwaan dikendalikan Timbalan Pendakwa Raya Afzainizam Abdul Aziz manakala Muhammad Shafee diwakili peguam Harvinderjit Singh, Farhan Read dan Muhammad Farhan Muhammad Shafee.
Pada 13 September 2018, Muhammad Shafee mengaku tidak bersalah atas dua pertuduhan melibatkan diri dengan pengubahan wang haram iaitu dengan menerima hasil daripada aktiviti haram, masing-masing berjumlah RM4.3 juta dan RM5.2 juta melalui dua keping cek AmIslamic Bank Berhad milik Najib yang telah dimasukkan ke dalam dua akaun CIMB Bank Berhad milik tertuduh.

Muhammad Shafee dituduh melakukan kedua-dua kesalahan itu di CIMB Bank Berhad, Taman Tunku, Bukit Tunku di sini pada 13 September 2013 dan 17 Februari 2014.
Kedua-dua pertuduhan dikemukakan mengikut Seksyen 4(1)(a) Akta Pencegahan Pengubahan Wang Haram dan Pencegahan Pembiayaan Keganasan 2001 (AMLATFA) yang memperuntukkan hukuman denda maksimum RM5 juta dan penjara tidak lebih lima tahun atau kedua-duanya, jika sabit kesalahan.
Peguam itu juga mengaku tidak bersalah atas dua pertuduhan melibatkan diri secara langsung dalam transaksi yang melibatkan hasil daripada akitiviti haram iaitu dengan membuat suatu penyata tidak betul yang  bertentangan dengan Perenggan 113(1)(a) Akta Cukai Pendapatan 1967 bagi Tahun Kewangan berakhir pada 31 Disember 2013 dan 31 Disember 2014.
Bagi pertuduhan itu, dia didakwa meninggalkan pendapatan yang telah diterima pada 13 September 2013 berjumlah RM4.3 juta dan pendapatan yang diterima pada 17 Februari 2014 berjumlah RM5.2 juta melalui dua keping cek AmIslamic Bank Berhad milik Najib yang dimasukkan ke dalam dua akaun CIMB Bank Berhad milik tertuduh, yang mana tertuduh dikehendaki oleh Akta Cukai Pendapatan 1967 untuk membuat penyata bagi pihak tertuduh.
Kedua-dua kesalahan itu didakwa dilakukan di Lembaga Hasil Dalam Negeri, Cawangan Duta, Kompleks Pejabat Kerajaan Jalan Tuanku Abdul Halim, di sini pada 3 Mac 2015 dan 29 Jun 2015.
Pertuduhan dikemukakan mengikut Seksyen 4(1)(a) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (AMLATFAPUAA).
Hukuman bagi seksyen itu memperuntukkan penjara maksimum 15 tahun dan boleh didenda tidak kurang daripada lima kali ganda jumlah atau nilai daripada aktiviti haram atau peralatan kesalahan itu pada masa kesalahan dilakukan atau RM5 juta, mana lebih tinggi, jika sabit kesalahan. – KOSMO! ONLINE


Remaja ditemui lemas selepas 42 jam hilang seberangi Sungai Gong
Oleh MOHD YUNUS YAKKUB

27 Oktober 2022, 4:58 pm
KUALA SELANGOR – Penantian dua beranak terhadap seorang ahli keluarganya yang hanyut ketika menyeberangi Sungai Gong, Rawang dekat sini selepas memancing sejak dua hari lalu berakhir apabila ditemui lemas, hari ini.
Mayat Muhammad Alif Fahmi Abdullah, 16, ditemui lengkap berpakaian kira-kira pukul 2.30 petang oleh pasukan bomba di kawasan perangkap sampah berhampiran Selangor Fruit Valley (SFV), Bestari Jaya.
Mayat remaja itu ditemui dalam tempoh 42 jam selepas dilaporkan hilang pukul 8.07 malam kelmarin dengan jarak 10 kilometer dari lokasi dilaporkan hilang.
Pengarah Bomba Selangor, Norazam Khamis berkata, berdasarkan maklumat awal kejadian tersebut melibatkan tiga ahli keluarga yang hanyut ketika cuba menyeberangi sungai selepas aktiviti memancing.
Katanya, pihaknya menerima maklumat berhubung kejadian itu kira-kira pukul 8.07 malam Selasa lalu dengan 10 anggota termasuk pegawai bersama sebuah bot dari Balai Bomba dan Penyelamat (BBP) Rawang telah digerakkan bagi operasi mencari dan menyelamat.
Dua mangsa masing-masing dikenali Che Azmi Che Hussin, 45 dan anaknya, Mohammad Faiz Iqbar, 15, berjaya diselamatkan pemancing lain yang kebetulan berada di lokasi tersebut dan tidak mengalami kecederaan.

“Manakala, seorang lagi mangsa yang merupakan anak tiri kepada Che Azmi hilang dibawa arus deras.
“Bomba kemudiannya melakukan pencarian di dasar bagi menemukan remaja lelaki tersebut,” katanya dalam kenyataan hari ini.
Kata Norazam, pencarian kemudiannya diteruskan pada hari ini dengan kekuatan 16 anggota termasuk dari BBP Pelabuhan Klang, Lapangan Terbang Antarabangsa Kuala Lumpur (KLIA) dan Kota Anggerik dibantu unit dron, unit anjing pengesan (K9) serta polis diperluaskan ke perangkap sampah pertama yang jaraknya 800 meter dari lokasi kejadian.
Tambah beliau, mayat mangsa kemudiannya ditemui BBP Bestari Jaya di kawasan perangkap sampah SFV, Bestari Jaya.
“Mayat itu dibawa ke darat sebelum diserahkan kepada pihak polis untuk tindakan selanjutnya. Operasi mencari dan menyelamat kemudiannya ditutup pukul 3 petang tadi,” jelasnya. – KOSMO!ONLINE


Ramai PATI wanita terlibat perkhidmatan tidak bermoral, persundalan
Oleh MUSTAQIM MOHAMED

27 Oktober 2022, 4:53 pm
KOTA BHARU – Sindiket penyeludup didapati telah mengatur kebanyakan wanita pendatang asing tanpa izin (PATI) untuk bekerja dalam sektor melibatkan perkhidmatan tidak bermoral dan kegiatan persundalan.
Ketua Pengarah Jabatan Imigresen, Datuk Seri Khairul Dzaimee Daud berkata, siasatan mendapati, kebanyakan wanita-wanita itu akan ditempatkan di hotel-hotel bajet di sekitar bandar besar oleh sindiket-sindiket terlibat.
Menurutnya, sindiket penyeludup telah mengatur PATI yang masuk ke negara ini sebelum mereka ditempatkan untuk bekerja secara tidak sah di sektor-sektor tertentu.
“Sindiket yang terlibat dalam aktiviti penyeludupan orang ini didapati mempunyai rangkaian tertentu yang mempunyai peranan masing-masing.
“Kita tidak akan berdiam diri dan operasi menangkap PATI dijalankan setiap hari. Ketika ini, jumlah PATI yang ditahan di Depot Imigresen tidak pernah berkurangan daripada 10,000 orang,” katanya ketika ditemui pemberita selepas Majlis Perasmian Program Kita Demi Negara di Dataran Lembah Sireh di sini hari ini.
Terdahulu, Jabatan Imigresen Malaysia menahan lapan lelaki tempatan dan 49 warga Myanmar termasuk 16 wanita yang cuba diseludup ke negara ini melalui laluan tikus di Kelantan menerusi Ops Gelombang pada 26 Oktober lalu.

Mengulas lanjut, menurut Khairul Dzaimee, sindiket yang membawa masuk PATI itu dipercayai bergerak aktif sejak sempadan negara dibuka pada Mei lalu.
Menurutnya, siasatan awal turut mendapati sindiket itu menyasarkan PATI berasal dari Myanmar, Bangladesh dan India untuk dibawa masuk bekerja di negara ini. – KOSMO! ONLINE.


Piala Malaysia: Pemain muda kurang pengalaman punca KDA FC tewas
Oleh MOHD. RAFIE AZIMI

27 Oktober 2022, 4:33 pm
ALOR SETAR – Penolong Jurulatih Kedah Darul Aman FC (KDA FC), Victor Andrag menganggap kekurangan pengalaman dalam kalangan pemain muda menjadi antara faktor utama pasukan itu tewas kepada Negeri Sembilan FC (NSFC) di Stadium Darul Aman, di sini malam semalam.
Menurut Victor, faktor masa juga tidak memihak kepada mereka dengan dia sendiri baru mengambil alih tugas sebagai pemangku ketua jurulatih setelah khidmat Aidil Sharin Sahak ditamatkan pada 17 Oktober lalu.
Katanya, beliau cuba menerapkan beberapa perubahan, namun perkara itu sudah tentu memerlukan masa untuk menampakkan hasil.
“Memang benar kita tewas malam ini tetapi saya gembira dengan kesungguhan ditunjukkan pemain yang seolah-olah mahu membuktikan sesuatu kepada penyokong dan pengurusan.
“Ramai pemain muda dimasukkan malam ini dan mereka jelas memberikan komitmen 100 peratus,” katanya pada sidang akhbar selepas berakhir perlawanan tersebut.
Menurutnya, jelas kelihatan bahawa pengalaman membezakan kedua-dua pasukan tersebut.

“Kesilapan-kesilapan kecil yang kita tekankan terutamanya berkenaan reaksi ketika kehilangan bola jelas membawa padah,” ujarnya.
Berhubung keputusan memasukkan pemain yang jarang diturunkan seperti Mohd. Aiman Afif dan Mohammad Afeeq Iqmal Rosli, Victor berkata, beliau percaya pemain muda itu mampu melaksanakan tugas dengan baik sekiranya diberi peluang dan masa untuk meningkat.
“Jadi saya harap sangat agar semua pihak memberi ruang dan masa kepada pemain-pemain ini. Malam ini pun saya yakin kalangan penyokong nampak impak diberikan mereka.
“Saya sebenarnya amat berterima kasih kepada penyokong di stadium malam ini kerana memberi sambutan menggalakkan kepada anak-anak muda yang beraksi malam ini.
“Tidak semestinya kita kalah malam ini, kita akan turut gagal pada masa depan,” katanya.
Dalam perlawanan itu, KDA FC terlebih dahulu membuka jaringan seawal minit ke-6 menerusi Fayadh Zulkifli, namun NSFC yang dibimbing K. Devan berjaya menghasilkan dua gol pada minit ke-41 dan ke-66 menerusi pemain pertahanan, Che Rashid Che Halim serta Matheus Alves Leandro. – KOSMO! ONLINE


Hidung ‘Korea’ Lana Nodin berharga RM166,000
Oleh HANISAH SELAMAT

27 Oktober 2022, 5:00 pm
PETALING JAYA – Pelakon Lana Nodin berhabis hampir RM166,000 bagi melakukan pembedahan kosmetik mencantikkan hidungnya di Seoul, Korea Selatan baru-baru ini.
Katanya, harga tersebut agak tinggi memandangkan dia memilih prosedur tanpa rasa sakit, selain menggunakan tulang rusuk sendiri menggantikan silikon dan plastik bagi membentuk tulang hidungnya.
“Kenapa tulang rusuk? Sebab tak nak berulang kali buat dan kalau apa-apa terjadi kepada saya, suami tak perlu buka dan buang plastik itu sebab saya guna tulang sendiri. Ini kira kekal.
“Ini kali keempat saya buat pembedahan. Ini yang terakhir. Saya dah tak mahu buat lagi sebab setiap kali guna silikon dan plastik akan ada jangkitan.
“Kos keseluruhan sekitar RM166,000 untuk pembedahan kali ke empat ini juga agak mahal sebab saya buat langsung tak sakit dan tiada darah terkeluar dari hidung.
“Esok (hari ini) saya akan buka benang. Sebab apa buat hidung? Saya pernah terlibat dalam kemalangan masa umur 19 tahun,” katanya menerusi siaran lansung dalam nstagram, malam tadi.

Pelakon Suamiku Lelaki Pendosa itu melayani pertanyaan pengikut laman sosialnya termasuk mengenai keadaan dirinya selepas  pembedahan.
Semalam, keterbukaan pemilik nama Mazlina Hasan Nordin, 42, bercerita mengenai pembedahan hidungnya dalam laman sosial memancing perhatian ramai.
Dalam perkongsian sama, ibu kepada dua anak itu bertegas, motif pembedahan kecantikan itu dilakukan bukan mahu mengubah bentuk asal wajahnya. Lana malah mengakui terlebih dahulu meminta keizinan daripada suaminya, David McKienzie serta ahli keluarga yang lain sebelum meneruskan rawatan.
“Kalau ubah untuk merawat, tak kisah. Sebab itu, arwah ayah, mak dan adik-beradik okey sebab mereka dah tahu. Tiba-tiba saya nak ubah, memang mak saya akan mengamuk.
“Kalau saya seorang yang suka buat pembedahan kosmetik, bibir dah tak macam sekarang. Jangan terlalu mahu kecam, saya tahu saya bukan artis kegemaran awak semua,” katanya lagi. – KOSMO! ONLINE


Revolution Stage bolot 7 trofi
Oleh MOHD. HAIKAL ISA

27 Oktober 2022, 4:27 pm
MALAM Anugerah Teater Malaysia 2022 yang berlangsung di Amphiteater, Perbadanan Kemajuan Kraftangan Malaysia, Sabtu lalu menyaksikan produksi Revolution Stage menggondol tujuh anugerah.
Selain diberikan Anugerah Pendukung Seni (Sektor Swasta), Revolution Stage turut memenangi enam anugerah lain iaitu Pengarah Terbaik (Rahim Jo/Khairunazwan Rodzy), Pelakon Lelaki Terbaik ( Akmal Asyraf) dan Poster Terbaik menerusi Teater Bangsawan Indie: Raja Bersiong.
Kejayaan turut diraih mereka menerusi kategori Pelakon Pembantu Wanita Terbaik (Shasa Fairuz), Pelakon Harapan (Amirah Razak) dan Skrip Asal Terbaik secara keseluruhan menerusi It’s Not Complicated dalam kategori Teater Moden.
Anugerah lain iaitu Bakat Muda Teater dimenangi Lim Mei Fen, pemegang ijazah dalam bidang teater dari Akademi Seni Budaya dan Warisan Kebangsaan (Aswara), dan Anugerah Pendukung Seni (badan bukan kerajaan) dimenangi Persatuan Seni Kreatif Budaya Warisan Estetik Pulau Pinang (Sekenet).
Sementara itu, karya daripada Suka Seni, Bantu dan Stage Production memenangi empat anugerah dalam kategori Teater Muzikal, menerusi teater Huminodun: Princess of Nabalu the Musical.
Anugerah lain

Anugerah-anugerah terbabit ialah Pengarah Terbaik yang diungguli Mohd Faizan Deraman, Pelakon Wanita Terbaik (Queennera Francine F Kitingon), Gubahan Lagu Terbaik dan Teater Muzikal Terbaik.
Produksi Semarak Kreatif Sdn Bhd memenangi anugerah Monolog/Monodrama Terbaik dengan Monodrama Adil dan Corona, serta Pelakon Lelaki Terbaik untuk Anding Indrawani Zaini, dan Koreografi Terbaik menerusi teater muzikal Semarak Pertiwiku dalam Kategori Teater Muzikal.
Teater Seorang Tua di Kaki Gunung dalam Kategori Teater Moden produksi Pusat Pengajian Seni USM memenangi anugerah Pelakon Lelaki Terbaik (Mohd Zamri Salleh), dan Teater Moden Terbaik. Ia juga terpilih sebagai pemenang Sinografi Terbaik secara keseluruhan.
Produksi Kumpulan Seni Makyung USM (Dewan Budaya) pula memenangi dua anugerah, iaitu Pelakon Wanita Terbaik (Nur Liyana Che Mohamad), dan Teater Tradisional Terbaik dalam kategori Teater Tradisional menerusi Teater Makyung Dewa Indera Indera Dewa.
Teater lain yang memenangi dua anugerah ialah Teater Peti Sejuk, iaitu Pengarah Terbaik (Sharifuddin Zainal), dan Pelakon Wanita Terbaik (Christine Jerus).
Sementara itu, Teater Tivi dalam kategori Teater Moden membawa tuah kepada Norhelmi Othman untuk memenangi anugerah Pelakon Pembantu Lelaki Terbaik.
Sel Akhir yang turut menampilkan pelakon popular Wan Raja oleh Persatuan Seni Ceritera pula memenangi anugerah Teater Virtual Terbaik.
Semua karya untuk Anugerah Teater Malaysia 2022 anjuran MoTac dan JKKN ini diadili oleh panel juri terdiri daripada Mior Hashim Manap, Hamzah Mohamed Tahir, A Wahab Hamzah, Taufik Ibrahim, Mohd Kamarulzaman Taib@ Che Kem, Ling Ian Christopher, Fasyali Saipul Bahri dan Dr Norzizi Zulkafli sebagai Ketua Juri.
Majlis tersebut turut menyaksikan bekas Ketua Pengarah Istana Budaya, Supiat Mukri dianugerahkan Anugerah Khas Ketua Setiausaha Negara (Tokoh Teater Sepanjang Zaman) Anugerah disampaikan oleh Ketua Setiausaha Kementerian Pelancongan, Seni dan Budaya Malaysia (MoTac), Datuk Saraya Arbi.


FDU Perak ditangguh beberapa hari
Oleh LUQMAN RIDHWAN MOHAMED NOR

27 Oktober 2022, 4:37 pm
IPOH – Perkhidmatan Pasukan Doktor Udara (FDU) di Perak akan ditangguh buat beberapa hari sementara Kementerian Kesihatan (KKM) mendapatkan penilaian berhubung situasi semasa daripada syarikat carter.
Menteri Kesihatan, Khairy Jamaluddin Abu Bakar berkata, pihaknya hanya menjangkakan perkhidmatan FDU di Ulu Kinta itu ditangguhkan untuk beberapa hari sahaja bagi memberi laluan kepada perbincangan mengenainya dijalankan.
“Saya tidak jangka kita akan tangguh perkhidmatan ini untuk tempoh masa yang lama, sekejap sahaja untuk kita dapat kepastian daripada syarikat penerbangan,” katanya pada sidang akhbar di sini hari ini.
Media semalam melaporkan lima petugas FDU dan seorang juruterbang sebuah helikopter terhempas di Brinchang, Cameron Highlands ketika dalam perjalan pulang ke Ipoh selepas selesai melakukan lawatan berkala ke perkampungan Orang Asli di Gua Musang, Kelantan.
Pada masa sama, beliau berkata, antara perkara perlu dibincangkan dengan pihak syarikat carter adalah rancangan mereka selepas insiden tersebut, sama ada mempunyai helikopter yang boleh diterbangkan, juruterbang bagi tujuan tersebut selain komitmennya yang lain.
“Sudah tentu kita minta diutamakan kerana perkhidmatan FDU sangat penting bagi perkampungan Orang Asli, mereka memerlukan perkhidmatan ini,” katanya.

Pada masa sama, Khairy Jamaluddin berkata, siasatan awal oleh pihak berkuasa seperti Pihak Berkuasa Penerbangan Awam Malaysia (CAAM) mendapati kejadian tersebut berpunca daripada cuaca yang buruk sehingga menyebabkan pendaratan kecemasan terpaksa dilakukan.
Katanya, penerbangan helikopter ketika cuaca buruk tertakluk kepada protokol keselamatan yang ditetapkan syarikat penerbangan.
“Helikopter ini bukanlah milik KKM, kita sewa. Ini adalah carter jangka masa panjang yang digunakan untuk perkhidmatan FDU. Yang kita sewa ini sudah pasti dari syarikat berlesen dan berdaftar bawah CAAM.
“Ia telah melalui semua semakan keselamatan diperlukan. Jadi soal itu kita tidak ragu tetapi seperti biasa apabila berlaku kejadian udara seperti ini, mestilah ada siasatan. Kita serah kepada polis dan CAAM untuk laksanakannya.
“Yang penting adalah kita sendiri akan bincang dengan syarikat carter untuk pastikan bahawa kita sendiri diberikan taklimat oleh mereka supaya dapat diteruskan walaupun pada musim tengkujuh ini,” katanya. – KOSMO! ONLINE.


PRU15: Tiada pencapaian boleh dibanggakan PH – Wan Rosdy
Oleh AZIZAH SHAFIEI

27 Oktober 2022, 5:02 pm
BERA – Tiada pencapaian yang boleh dibanggakan Pakatan Harapan (PH) sepanjang pemerintahan 22 bulan, berbanding pencapaian yang telah dibawa Perdana Menteri, Datuk Seri Ismail Sabri Yaakob sepanjang menjadi Perdana Menteri.
Menteri Besar Pahang, Datuk Seri Wan Rosdy Wan Ismail berkata,, PH hanya pandai berjanji tetapi tidak pandai menunaikan setiap janji.
“Mereka cakap, kalau mereka memerintah, harga minyak (petrol) akan turun, tapi tiada pun. Hanya tinggal janji sahaja. Begitu juga harga sawit yang merundum semasa pemerintahan PH, sehingga jatuh mencecah pada harga serendah RM200 per tan.
“Berbanding dengan pemerintahan Perdana Menteri, Datuk Seri Ismail Sabri Yaakob harga sawit berjaya dipulihkan sehingga mencecah lebih RM1,000 per tan beberapa bulan yang lepas, dan kini, harga sawit masih pada paras yang selesa iaitu antara RM600 hingga RM700 per tan,” katanya pada Program Himpunan Keluarga Felda Teguh Bersama Perdana Menteri, di Dewan Orang Ramai Felda Mayam, di sini, hari ini.
Katanya, perbezaan harga ini amat jauh berbeza pada zaman PH memerintah selama 22 bulan berbanding pada zaman pemerintahan selama 12 bulan oleh Perdana Menteri.
Jelasnya lagi, inilah rekod pencapaian yang perlu dilihat rakyat sebagai ukuran untuk memilih kerajaan pada Pilihan Raya Umum ke-15 (PRU15) nanti.

“Kita harus mempertahankan Pahang dan kerajaan Persekutuan kerana banyak lagi perkara yang boleh dilakukan sekiranya BN terus memerintah.
“Kita memerlukan kerajaan yang stabil. Tolong beritahu pada anak-anak supaya memilih BN agar dapat kembali memerintah dan meneruskan sasaran kerajaan untuk memakmurkan negara,” ujarnya. – KOSMO! ONLINE.


Direman 3 hari gara-gara curi dua beg ayam mentah
Oleh KHAIRUL MOHD. ALI

27 Oktober 2022, 4:49 pm
PONTIAN – Seorang lelaki berusia 50 tahun ditahan reman selama tiga hari bermula hari ini kerana mencuri dua beg berisi ayam mentah seberat 3 kilogram (kg) di sebuah pasar raya di Senai, Kulai, petang semalam.
Ketua Polis Daerah Kulai, Superintendan Tok Beng Yeow mengesahkan penahanan suspek dalam kejadian tersebut.
Menurut beliau, perintah tahanan reman dikeluarkan Majistret di Mahkamah Pontian, Nur Azzuin Abdul Moati.
“Lelaki tersebut ditahan di pasaraya berkenaan pada pukul 3.40 petang kerana mencuri dua beg berisi ayam mentah.
“Dia kini ditahan reman selama tiga hari bagi membantu siasatan yang dijalankan mengikut Seksyen 380 Kanun Keseksaan,” katanya ketika dihubungi pemberita, di sini hari ini.-KOSMO! ONLINE.


Papan tanda larang berkahwin di Oxnead
Oleh KOSMO!

28 Oktober 2022, 8:00 pm
LONDON – Penduduk sebuah kejiranan di Britain memasang papan tanda tepi jalan untuk melarang pasangan bakal berkahwin daripada melangsungkan majlis mereka di sebuah tapak popular di kawasan itu, lapor akhbar Mirror UK.
Tindakan itu dilakukan selepas mereka mendapat laporan mengenai tetamu majlis yang membuang air kecil di laman.
“Pengantin lelaki dan perempuan tidak dialu-alukan di Oxnead,” demikian maksud ayat pada papan tanda yang dipasang berhampiran Oxnead Hall di bandar Aylsham, Norfolk.
Penduduk juga menuduh tetamu majlis perkahwinan ‘berseronok di laman’ dan memasang muzik kuat sehingga larut malam, menyebabkan hidup mereka terganggu, lapor akhbar Hull Live.
Sepasang suami isteri, Susi dan Roger Crane yang memiliki ladang seluas 500 ekar mengelilingi lokasi popular itu bertindak memasang tiga papan tanda di halaman depan rumah mereka.
“Majlis perkahwinan benar-benar memberi impak besar kepada kehidupan penduduk dan itulah sebab kami membantahnya,” kata Roger.

Susi menambah: “Penduduk berulang kali diganggu oleh muzik kuat pada waktu malam ketika cuba tidur.
“Mereka tidak boleh duduk di luar rumah semasa musim panas kerana diganggu oleh bunyi jeritan dan ketawa. Kami cuba membuat aduan di majlis daerah Broadland tetapi tidak berjaya,” katanya.
Jurucakap Majlis Daerah Broadland berkata: “Majlis daerah sedang menyiasat aduan penguatkuasaan berhubung gangguan bunyi di tapak itu. – Agensi


PRU15: BN Selangor fokus 10 kerusi Parlimen
Oleh MOHD YUNUS YAKKUB

28 Oktober 2022, 7:47 pm
KUALA SELANGOR – Barisan Nasional (BN) Selangor memfokuskan kepada 10 kerusi Parlimen tumpuan dalam menyumbang kemenangan pada Pilihan Raya Umum ke-15 (PRU15).
Pengerusinya, Tan Sri Noh Omar berkata, kerusi tersebut adalah kebanyakan pengundi terdiri daripada majoriti Melayu khususnya ditandingi calon UMNO.
Katanya, rakyat sudah boleh membezakan di antara isu 2018 dan pilihan raya yang sedang dihadapi ini.
“Kita fokus 10 kerusi Parlimen dan bagi saya kalau dapat tujuh pun sudah cukup baik.
“Saya rasa suasana berbeza. Kalau dulu kita boleh nampak..saya dah terasa masa itu mungkin akan berlaku keputusan agak luar biasa..
“Tetapi kali ini berdasarkan respon dan reaksi rakyat dan media sosial, Alhamdulillah, nampak ada sinar dihujung terowong untuk BN kembali memerintah seperti sebelum 2018,” katanya.

Terdahulu beliau meninjau proses baik pulih sebuah rumah di Kampung Tali Air 3, Sungai Burong, Tanjong Karang di sini yang dilaksanakan menerusi program tanggungjawab sosial korporat (CSR) UDA Holdings Berhad.
Dalam pada itu, Noh menjelaskan Pakatan Harapan (PH) khususnya ketandusan idea apabila menggunakan modal kempen kitar semula berkaitan rasuah seperti penyamun dan perompak.
“Kalau berkaitan ekonomi, Menteri Kewangan (Tengku Datuk Seri Zafrul Abdul Aziz ) telah pun jawab.
“Dalam tempoh 22 bulan memerintah, kita lihat ada pemimpin mereka (PH) yang disiasat dan disyaki dalam rasuah serta ada didakwa. Malah, kalau tidak silap saya ada 17 kes berkaitan pemimpin PH didapati NFA ( tiada tindakan lanjut),” tegasnya.  – KOSMO! ONLINE


Sistem Smartbox Selangor tarik minat agensi Negeri Sembilan, Johor
Oleh MOHAMAD NAUFAL MOHAMAD IDRIS

28 Oktober 2022, 7:41 pm
KLANG – Kejayaan kerajaan negeri mengutip hasil negeri yang tinggi menerusi sistem Smartbox berjaya menarik minat agensi Negeri Sembilan dan Johor untuk mengaplikasi perkara sama.
Menteri Besar Selangor, Datuk Seri Amirudin Shari berkata, berdasarkan rekod kerajaan negeri berjaya mengutip hasil negeri sebanyak RM2.17 bilion sehingga semalam melepasi sasaran tahun ini berjumlah RM2.05 bilion.
Katanya, ini adalah satu pencapaian yang baik dengan pengenalan pelbagai pemudah cara bagi pelbagai membayar hasil serta cukai kepada kerajaan negeri ini.
“Pengenalan sistem Smartbox pada tahun lalu merancakkan lagi kutipan hasil negeri.
“Pejabat Tanah dan Galian Negeri Johor dan Negeri Sembilan menunjukkan minat mahu menggunakan sistem Smartbox,” katanya selepas melancarkan perluasan sistem Smartbox ke seluruh Pejabat Daerah dan Tanah (PDT) di Selangor di PDT Klang, di sini, hari ini.
Sistem Smartbox adalah sistem pembayaran secara atas talian bagi serahan serta pungutan dokumen secara layan diri.

Justeru, Amirudin menjelaskan kerajaan ini akan mempatenkan sistem Smartbox ekoran telah memperuntukkan sejumlah perbelanjaan bagi menjayakan sistem tersebut.  – KOSMO! ONLINE


Lelaki ditahan kahwinkan dua patung ‘dewasa’ di tapak suci Buddha
Oleh KOSMO!

28 Oktober 2022, 8:30 pm
NAYPYIDAW – Seorang lelaki ditahan kerana mengahwinkan dua patung yang merupakan alat permainan orang dewasa di sebuah tapak suci penganut Buddha di Myanmar, lapor akhbar Mirror UK semalam.
Zarni Aung, 26, memakaikan dua patung itu dengan pakaian tradisional dan tiara sebelum membawanya ke Pagoda Shwedagon Yangon untuk dikahwinkan pada 22 Oktober lalu.
Aung datang bersama tujuh yang lain ketika ditahan oleh pengawal keselamatan. Mereka kemudian memasang khemah besar di tempat letak kereta untuk melaksanakan upacara tersebut.
Rakaman memaparkan kumpulan itu menawarkan bakul bunga dan buah-buahan sebagai hadiah sempena perkahwinan dua patung itu sambil diperhatikan pelawat lain.
“Kami telah memfailkan kes terhadap Zarni Aung dan kumpulan itu kerana memfitnah agama Buddha,” kata pegawai Kementerian Hal Ehwal Agama dan Kebudayaan Burma.
Kumpulan itu tiba dengan menaiki sebuah kereta Toyota Alphard berwarna hitam sekitar pukul 7 pagi (waktu tempatan) bersama dua patung besar.

Kedua-dua patung itu dilaporkan dibeli dari China dengan tinggi 167 sentimeter (sm).
Kementerian itu menambah, kumpulan itu turut membawa sebuah anak patung kecil dengan tinggi kira-kira 17 sm. Mereka berdoa kepada patung kecil itu sebelum mengahwinkan dua patung yang lebih besar.
Seorang kakitangan yang tidak dikenali yang didakwa membenarkan kumpulan itu melakukan upacara tersebut di tempat letak kereta juga akan disiasat. – Agensi


Polis buru dua suspek belasah lelaki di Flat San Peng
Oleh AZMI NORDIN

28 Oktober 2022, 9:44 pm
KUALA LUMPUR – Polis sedang mengesan dua suspek warga tempatan yang dipercayai terlibat dalam kejadian membelasah seorang lelaki dalam kejadian di Flat San Peng di sini pada 26 Oktober lalu.
Ketua Polis Daerah Dang Wangi, Asisten Komisioner Noor Dellhan Yahaya berkata, polis turut mengesan satu video berdurasi 48 saat yang menunjukkan seorang individu cedera di bahagian kepala dan muka tular di media sosial pukul 11.53 pagi tadi.
“Siasatan awal mendapati kejadian itu berlaku kira-kira jam 10 malam (pada 26 Oktober lalu) membabitkan sekumpulan individu di flat berkenaan.
“Kami ada menerima laporan berhubung kejadian itu pukul 8.59 malam tadi (semalam) dan siasatan dijalankan mengikut Seksyen 324 Kanun Keseksaan,” katanya dalam satu kenyataan hari ini.
Sehubungan itu, Noor Dellhan, polis meminta orang ramai yang mempunyai maklumat berkaitan kejadian tersebut untuk tampil bagi membantu siasatan.
Jelas Noor Dellhan, motif dan punca kejadian masih dalam siasatan pihak polis.

“Sekiranya orang awam terdapat sebarang maklumat berkaitan kes tersebut boleh menghubungi Ibu Pejabat Polis (IPD) Daerah Dang Wangi di talian 03-26002222 atau Hotline Polis Kuala Lumpur 03-21159999 atau balai polis berhampiran,” katanya. – KOSMO! ONLINE


Hoki SOJC: Akhirnya Malaysia raih mata pertama
Oleh MOHAMAD FAIZAL HASHIM

28 Oktober 2022, 7:59 pm
JOHOR BAHRU – Setelah mengharungi empat kekalahan, akhirnya pasukan remaja negara mengutip mata pertama apabila berkongsi mata dengan Jepun 2-2 pada kejohanan hoki Bawah 21 tahun Piala Sultan Johor (SOJC) edisi ke-10 di Stadium Hoki Taman Daya, malam ini.
Keputusan itu menutup peluang buat Jepun untuk beraksi di pentas akhir buat pertama kali dalam lima penampilan dalam SOJC.
Pada awal permainan, pasukan kendalian Muhammad Amin Rahim mempamerkan corak lebih teratur dan tenang tanpa tekanan setelah sebarang keputusan tidak mengubah kedudukan yang berada di tangga tercorot.
Pada suku kedua, Jepun menguasai permainan namun tidak berupaya menembusi benteng pertahanan pasukan negara yang bijak mematahkan asakan pihak menyelinap ke kotak penalti.
Prestasi konsisten yang dipamerkan pada separuh masa pertama itu menyaksikan Jepun gagal merekodkan percubaan ke arah gol.
Gol yang diburu pasukan kendalian Hiroki Watanabe akhirnya menjelma hasil jaringan Masato Kobayashi menerusi pukulan sudut penalti pada minit ke-34.

Tersentak dengan jaringan itu, pasukan remaja Malaysia bangkit apabila Muhammad Amirul Hanif Mamat dan Shahmie Irfan Suhaimi masing-masing meledak satu gol pada minit ke-39 dan ke-43 menerusi pukulan sudut penalti.
Jepun cuba bangkit untuk mencipta kemenangan namun hanya mampu mengutip satu mata sahaja apabila jaringan ketua pasukan, Ikumi Saeki menerusi pukulan sudut penalti pada minit ke-47 untuk seri 2-2.
Pada perlawanan terdahulu, India mempamer kebangkitan untuk mengikat Great Britain 5-5 bagi menghidupkan peluang beraksi di pentas akhir.
Pada 10 minit terakhir permainan, Amandeep dan Hundal Araijeet Singh masing-masing menjaringkan satu gol padang bagi mengikat kedudukan setelah ketinggalan 3-1.
Jamie Golden menjaringkan dua gol padang pada minit ke-54 dan ke-56 untuk memberi kelebihan kepada Great Britain.
Kelebihan itu tidak bertahan lama apabila Sharda Nand Tiwari muncul penyelamat India dengan memanfaatkan peluang pukulan sudut penalti bagi mencipta jaringan.
India perlu berharap Afrika Selatan tewas pada perlawanan terakhir menentang Australia sekali gus menghidupkan peluang untuk layak ke perlawanan akhir.-KOSMO! ONLINE


Penumpang terkandas naik feri gantian tengah malam ini
Oleh NUR AMALINA AZMAN

28 Oktober 2022, 8:47 pm
LANGKAWI – Konsortium Ferry Line Ventures Sdn. Bhd. menyediakan sebuah feri gantian yang akan membawa penumpang feri yang terkandas ke Pulau Langkawi pada pukul 12 tengah malam ini.
Pengurus Sumber Manusia dan Operasinya, Kapten Baharin Baharom berkata, pihaknya akan menghantar sebuah feri gantian dari Pulau Langkawi pada pukul 10 malam ini.
“Feri tersebut dijangka bertolak dari Terminal Feri Kuala Kedah pada pukul 12 tengah malam ini yang mana air laut sudah kembali pasang,” katanya ketika dihubungi di sini hari ini.
Kata beliau, pada mulanya syarikat feri menawarkan penginapan kepada penumpang dan membenarkan mereka untuk menaiki feri pada pukul 2 petang esok.
“Namun atas permintaan penumpang yang mempunyai urusan di pulau itu esok, pihak feri telah mendapatkan kebenaran daripada Jabatan Laut bagi menambah perjalanan khas untuk penumpang yang terkandas,” ujarnya.
Sementara itu, katanya, feri yang terkandas akan ditarik pada malam ini apabila paras air laut mencecah 1.6 meter iaitu kedalaman minimum bagi perjalanan feri. – KOSMO! ONLINE


Dua jam pindah 133 penumpang feri terkandas
Oleh NORLIDA AKMAR IDROS

28 Oktober 2022, 8:41 pm
ALOR SETAR – Kesemua 133 penumpang feri yang terkandas di muara Kuala Kedah, di sini berjaya dibawa ke Terminal Feri Kuala Kedah pada pukul 6.30 petang tadi.
Penumpang dipindahkan secara berperingkat menggunakan bot Perkasa 1224 milik Maritim Malaysia (APMM) dengan dibantu beberapa bot nelayan.
Feri dalam perjalanan ke Terminal Feri Penumpang Kuah, Langkawi itu terkandas dipercayai akibat tersangkut pada kabel boya kapal pengerukan kira-kira pukul 4.15 petang tadi.
Pengarah APMM Zon Maritim Kuala Kedah, Komander Maritim Noor Azreyanti Ishak berkata, Pusat Operasi Zon Maritim Kuala Kedah menerima panggilan berhubung kejadian daripada Jabatan Laut (JLM).
“JLM memaklumkan sebuah feri Starcity Express 6 yang dalam perjalanan dari Kuala Kedah ke Pulau Langkawi telah terkandas pada pukul 4.30 petang tadi di posisi 0.5 batu nautika muara Kuala Kedah
“Bot Perkasa 1224 kemudian diatur gerak ke lokasi kejadian sejurus menerima aduan dalam usaha membantu pihak feri dan JLM sebelum paras air laut mulai surut,” katanya dalam kenyataan di sini hari ini.

Kata beliau, feri tersebut cuba ditunda balik oleh bot tunda milik sebuah syarikat kargo di Kuala Kedah tetapi feri telah terkeluar dari laluan lalu tersangkut pada beting lumpur.
“Seterusnya seramai 133 penumpang termasuk kanak-kanak berjaya dibawa keluar menggunakan bot Perkasa dengan dibantu beberapa bot nelayan,” ujarnya.
Tambahnya, operasi menyelamat yang dikoordinasikan oleh Maritim Rescue Sub-Centre (MRSC) Langkawi ditamatkan pada pukul 6.30 petang setelah kesemua penumpang berjaya dibawa ke terminal feri.
“Semua penumpang dalam keadaan selamat tanpa sebarang kecederaan,” katanya. – KOSMO! ONLINE


Pensyarah universiti antara pemenang Liga Fantasi Kosmo!
Oleh KOSMO!

28 Oktober 2022, 8:22 pm
DR MUHAMMAD FADHIL
Ayam Tambatan buat pensyarah senyum lebar
KESIBUKAN bergelar pensyarah tidak menghalang Dr. Muhammad Fadhil Marsani membahagikan masa membuat percaturan terbaik selepas pasukannya, Ayam Tambatan mendapat Top 5 pada Liga Fantasi Kosmo!.
Pengurus yang menggunakan nama Fadh M berusia 31 tahun itu mengakui, keputusan mempertaruhkan pemain kurang ternama boleh dianggap tepat selepas beberapa kelab gergasi Liga Perdana Inggeris (EPL) tidak begitu konsisten musim ini.
“Secara jujur, saya tidak sangka mengutip mata tertinggi pada minggu ini tetapi inilah rezeki selepas melihat semua pemain dalam pasukan agak menjadi.
“Tiada rahsia kerana pemain-pemain yang saya ada turut dimiliki oleh pasukan lain seperti Erling Haaland sebagai kapten dan Kevin de Bruyne di jentera tengah.
“Namun, keyakinan penuh terhadap pasukan Nottingham Forest untuk menewaskan Liverpool membuahkan hasil memandangkan pasukan saya dibarisi Neco Williams dan penjaga gol, Dean Henderson yang menyumbang mata agak tinggi,” kata anak jati Petaling Jaya, Selangor itu.

SYAFIQ ZAMRI
Peminat Chelsea buat percaturan saat akhir
TIDAK tergesa-gesa membuat pertukaran bagi menghadapi saingan Fantasy Premier League (FPL) minggu ke-13 membawa tuah buat pasukan No Kane No Gain apabila menjadi salah seorang pemenang mingguan Liga Fantasi Kosmo!.
Pengurus pasukan, Syafiq Zamri mengakui, dia akan membuat percaturan kira-kira 30 hingga 60 minit sebelum jendela perpindahan FPL ditutup setiap minggu bagi membentuk satu skuad mantap.
Justeru, dia yang merupakan penyokong Chelsea menyuarakan rasa bangga dan gembira kerana skuadnya berjaya menjadi salah sebuah pasukan mengutip mata tertinggi bagi saingan minggu ke-13.
“Sudah tentu saya rasa sangat gembira kerana rezeki untuk menjadi salah seorang pemenang dalam saingan Liga Fantasi Kosmo!. Pemilihan (Erling) Haaland sebagai kapten membantu kemenangan ini.
“Bagaimanapun, percaturan saat akhir dilihat menjadi faktor utama kemenangan kerana saya dapat tahu siapa pemain cergas atau berkemungkinan tidak diturunkan pada perlawanan minggu itu,” katanya.

MOHD HAFIZ ZULFAKAR
Duo sensasi Fulham penyelamat Reds Fyz FC
STRATEGI meletakkan dua pemain utama Fulham iaitu Alexander Mitrovic dan Andreas Pereira membolehkan Reds Fyz FC mengutip mata mingguan tertinggi bagi minggu ke-13 (GW13) Liga Fantasi Kosmo!.
Pengurusnya, Mohd. Hafiz Zulfakar menaruh keyakinan terhadap Fulham biarpun menyedari bermain di tempat lawan berdasarkan prestasi Leeds United yang terumbang-ambing musim ini.
“Bagi GW13, saya kembali menggunakan (Erling) Haaland sebagai kapten sebab prestasinya. Saya anggap Mitrovic dan Haaland ‘kebal’ dari segi jadual.
“Maksudnya, sesiapa pun mereka lawan, Mitrovic dan Haaland tetap akan menjaringkan gol. Mungkin ia membuatkan markah saya tinggi kalau selama ini prestasi hancur.
“Bonus buat saya apabila Leicester City beri kejutan dengan (James) Maddison jaringkan gol, manakala (Timothy) Castagne pula assist dan clean sheet,” katanya.
Lebih menarik, pengurus dari Klang, Selangor itu sudah mempunyai rencana untuk terus menjadi antara mata mingguan tertinggi bagi saingan GW14 yang akan membuka tirainya pada malam ini.

HAFIZ HANAFIAH
Lega tunjukkan hasil berbaloi kepada isteri
PENGURUS lubok fc, Hafiz Hanafiah akhirnya dapat membuktikan sesuatu kepada isterinya bahawa permainan fantasi Liga Perdana Inggeris (EPL) mampu membuahkan hasil apabila muncul lima pemenang mingguan.
Untuk minggu ke-13, Erling Haaland, Harry Kane, Kevin De Bruyne dan Tyrone Mings menjadi antara penyumbang mata terbesar buat Hafiz, sekali gus menghadirkan rasa puas buatnya.
“Untuk kali ini, saya berpegang kepada Haaland, De Bruyne, Kane dan Salah. Selain dibantu oleh nasib, Mings juga membantu pasukan saya dapatkan lebih banyak mata.
“Kebiasaannya saya akan menonton siaran langsung setiap perlawanan dan kalau tidak sempat saya akan lihat rangkuman perlawanan. Dari situ, saya akan nilai pemain sebelum buat pemilihan terbaik dalam pasukan.
“Kalau ikutkan, saya kejar hadiah keseluruhan tetapi mungkin ini rezeki saya. Boleh saya guna duit kemenangan ini untuk bawa keluarga keluar makan tetapi secara tidak langsung, saya boleh buktikan ‘main telefon’ mampu bawa hasil.

ADZHAR MISERAN
Magis nama anak sulung Sumayyah Arisha
MESKIPUN tidak meletakkan sebarang harapan untuk mengutip mata tertinggi pada minggu ke-13, namun tuah nyata menjadi milik Adzhar Miseran apabila dia merangkul dua kemenangan pada saingan Liga Fantasi Kosmo!.
Adzhar mengakui dia memberi fokus pada hadiah utama ditawarkan Kosmo!, sekali gus berhati-hati setiap kali melakukan pertukaran pemain pada setiap minggu.
“Sebenarnya, jika diikutkan strategi memang tidak menjadi, namun kehadiran Miguel Almiron (Newcastle) dan Timothy Castagne (Leicester City) membantu meraih mata tertinggi.
“Sudah semestinya fokus saya adalah untuk memburu keseluruhan dan muncul Top 5 ini adalah satu bonus buat saya.
“Mungkin ini adalah rezeki anak saya dan nama pasukan saya juga sempena nama anak sulung saya iaitu Sumayyah Arisha,” katanya. – KOSMO! ONLINE


Kertas siasatan buku Tommy Thomas dirujuk ke Pejabat Peguam Negara
Oleh AZMI NORDIN

28 Oktober 2022, 7:56 pm
PETALING JAYA – Polis Diraja Malaysia (PDRM) dalam tindakan melengkapkan siasatan berkaitan buku My Story : Justice in Wilderness dan akan segera dirujuk ke Pejabat Peguam Negara untuk nasihat dan arahan lanjut.
Setiausaha PDRM , Datuk Noorsiah Mohd. Saaduddin berkata, pihaknya semakin hampir melengkapkan siasatan berkenaan buku milik bekas Peguam Negara, Tan Sri Tommy Thomas.
“Kertas siasatan berkaitan buku tersebut telah dirujuk kepada Pejabat Peguam Negara dan telah diterima semula pada 25 Oktober lalu dengan arahan agar beberapa tindakan lanjut diambil bagi melengkapkan siasatan.
“Sehubungan itu, PDRM sedang dalam tindakan melengkapkan siasatan seperti mana arahan dan kertas siasatan akan segera dirujuk ke Pejabat Peguam Negara untuk nasihat dan arahan lanjut,” katanya dalam kenyataan hari ini.
Terdahulu, siasatan Pasukan Petugas Khas (PPK) ke atas buku tersebut telah mengenal pasti 19 isu penting di dalam naskah tersebut yang memerlukan perhatian lanjut kerajaan.
Perdana Menteri, Datuk Seri Ismail Sabri Yaakob turut mengarahkan siasatan lanjut terhadap kemungkinan salah laku oleh bekas Peguam Negara tersebut selepas (PPK) membentangkan laporan siasatan dalam mesyuarat Jemaah Menteri.

Pada 1 Oktober lalu, bekas Peguam Negara itu telah diambil keterangan oleh PDRM berkaitan siasatan bukunya, My Story: Justice in The Wilderness.
Buku yang diterbitkan Thomas telah mengundang kemarahan dan rasa tidak puas hati pelbagai pihak kerana disifatkan bertentangan dan melanggar sumpah jawatan.
Selain itu, buku terbabit turut menyentuh mengenai peristiwa 13 Mei 1969, yang didakwa ditulis dengan tidak bertanggungjawab tanpa mengira sensitiviti masyarakat, selain tuduhan yang bertujuan merendahkan bekas Perdana Menteri, Tun Abdul Razak Hussein. – KOSMO! ONLINE


Badan lebam sebab uri, bukan kena gigit jin
Oleh MUHAMMAD HAIKAL RAMLI

28 Oktober 2022, 6:44 pm
PETALING JAYA – Sebelum ini telah tular di TikTok memaparkan seorang ibu mengalami kesan lebam di bahagian lengan dan tangan yang telah mencuri perhatian ramai netizen khususnya kaum ibu.
Sejurus video itu tular, pelbagai spekulasi telah timbul dan terdapat netizen yang berpendapat perkara itu berkait dengan perkara mistik dan ghaib.
Rentetan daripada itu, seorang doktor yang dikenali dengan nama Dr. Wan telah tampil menjelaskan bahawa video yang tular tentang seorang ibu mengalami kesan lebam itu adalah disebabkan uri terlekat di rahim bukannya kesan digigit jin ataupun perkara mistik lain.
Doktor tersebut menerangkan secara ringkas tentang apa yang dimaksudkan dengan uri melekat di rahim dan bagaimana perkara sebegini boleh berlaku untuk mengedukasi para netizen yang mungkin belum tahu tentang hal sebegini.
“Rahim perempuan mempunyai tiga lapisan iaitu Endometrium (lapisan paling luar), Myometrium (bahagian tengah) dan Perimetrium (bahagian paling luar). Selalunya uri akan melekat pada kawasan luar sahaja iaitu kawasan Endometrium.
“Berbeza dengan kes wanita yang tular tersebut, urinya mungkin melekat lebih dalam bukan setakat endometrium tetapi sehingga masuk di bahagian ‘muscle’ myometrium serta ada kes yang terkeluar dari perimetrium,” jelas doktor tersebut.

Tambah doktor itu lagi, jika uri sudah melekat di bahagian yang tidak sepatutnya, ianya akan menyulitkan proses menarik uri tersebut untuk keluar.
“Jadi, dalam kes ini, uri bayi akan berakar dan mencengkam dengan lebih dalam yang menyebabkan uri tersebut susah ditarik sekaligus membawa kepada berlakunya pendarahan yang teruk dan boleh menyebabkan kematian.
“Uri yang terlekat akan menyebabkan platelet dalam darah turun disebabkan ‘disseminated intravascular coagulation pregnancy’,” jelas beliau.
Setakat ini, rakaman video penerangan doktor tentang isu terswbut telah meraih lebih 600,000 tontonan dengan lebih 1,000 perkongsian dan hampir 40,000 tanda suka. Rata-rata netizen terutamanya kaum ibu turut berkongsi pengalaman yang hampir sama.
“Saya antara salah seorang ibu yang kena seluk tarik sebab placenta tidak mahu keluar, sakit sangat. Beranak tiga kali teran tak sempat nak sakit tapi bila kena seluk meraung gila-gila,” komen seorang netizen.
“Saya pun sama uri melekat, sehabis baik doktor keluarkan dalam masa dua jam, saya tak nak dah masuk bilik operasi, ngeri,” kongsi seorang netizen lagi.
“Macam situasi kakak saya, baru semalam bersalin tapi kena buang rahim sebab uri melekat terus dekat rahim dan banyak pendarahan, sampai sekarang masih tak sedarkan diri,” kongsi netizen yang lainnya. – KOSMO! ONLINE


Agong titah kontraktor siapkan segera rumah rakyat
Oleh NORHAFIZAN ZULKIFLI

28 Oktober 2022, 7:23 pm
PEKAN – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah bertitah agar kontraktor yang terlibat dalam pembinaan Rumah Rakyat Al-Sultan Abdullah supaya menyegerakan kerja-kerja menyiapkan rumah terbabit.
Titah baginda, ia bagi membolehkan rumah tersebut dapat diserahkan kepada penerima sebelum tiba Monsun Timur Laut (MTL) yang dijangka melanda negara pertengahan November ini.
“Harap pihak kontraktor dapat mempercepatkan walau terpaksa bekerja dalam hujan supaya mereka (penerima) dapat berpindah secepat mungkin.
“Lakukan dengan sempurna dan bukan substandard dalam usaha menyiapkan kerja terbabit,” titah baginda ketika mencemar duli menyempurnakan Majlis Pelancaran Projek Perumahan dan Penyampaian Surat Tawaran Bantuan Untuk Mangsa Banjir Negeri Pahang sumbangan Pertubuhan Bulan Sabit Merah Emeriah Arab Bersatu (UAE) di Kampung Temai Hulu, di sini, hari ini.
Kerajaan UAE menyumbangkan dana berjumlah RM12.75 juta dalam usaha membantu kerajaan Pahang menangani masalah banjir buruk setiap kali tiba musim tengkujuh melalui pembinaan Rumah Rakyat Al-Sultan Abdullah.
Sebanyak 123 buah rumah rakyat itu dibina di beberapa kawasan membabitkan tujuh buah daerah iaitu Pekan, Pekan, Lipis, Jerantut, Raub, Maran, Temerloh dan Bentong.

“Harap penerima mengambil serius tentang moratorium yang ditetapkan. Jangan fikir soal jual dan lepas tangan. Kalau boleh biar rumah ini (dihuni) sampai ke anak cucu.
“Harap kawasan rumah baharu ini tidak akan ditenggelami banjir pada masa akan datang dan kepada penerima terus bersyukur dan berdoa agar tidak menghadapi banjir,” titah baginda.
Sementara itu seorang penerima, Mohd Sidek Mohd Saleh, 36, melahirkan rasa syukur atas penerimaan rumah terbabit sekali gus menyelesaikan masalah banjir yang sering dihadapinya lebih 10 tahun lalu.
“Setiap tahun rumah saya dinaiki air dan setiap kali itu juga saya terpaksa mengeluarkan banyak duit untuk membaik pulih rumah yang rosak akibat banjir.
“Boleh kata tiap-tiap tahun saya dan isteri serta empat anak kami terpaksa berpindah ke pusat pemindahan banjir. Harap lepas ini kami tak perlu berpindah lagi,” katanya.
Seorang lagi penerima, Zainal Lela, 55, berkata, dia menetap di Kampung Temai Hulu sejak 33 tahun lalu dan boleh dikatakan setiap tahun rumahnya akan dinaiki air setinggi kira-kira 2.5 meter.
“Seingat saya selama duduk sini, mungkin dua tahun sahaja bila berlaku banjir kami tidak perlu berpindah ke pusat pemindahan. Kalau tidak, setiap tahun pindah.
“Harap bila duduk rumah baharu ini, kami tidak lagi ditimpa musibah sama yang menyebabkan kami terpaksa berhadapan dengan kerugian akibat kerosakan. Saya merasa lega dan bersyukur terpilih menerima rumah ini,” ujarnya. – KOSMO! ONLINE


Pengerusi Majlis Belia Felda Tembangau maut nahas
Oleh AZIZAH SHAFIEI

28 Oktober 2022, 7:31 pm
BERA – Perjalanan konvoi bermotosikal sekumpulan pemuda berakhir dengan tragedi apabila seorang daripada mereka maut selepas dirempuh sebuah kenderaan pacuan empat roda di Kilometer 49 Jalan Felda Triang 1 – Tembangau semalam.
Kejadian kira-kira pukul 5.50 petang itu mengakibatkan mangsa, Mohd Imran Ismail, 27 yang merupakan Pengerusi Majlis Belia Felda Malaysia Tembangau 1 meninggal dunia di tempat kejadian.
Ketua Polis Daerah Bera, Superintendan Mansor Samsudin berkata, mangsa dipercayai dalam perjalanan pulang ke Felda Tembangau 1 bersama rakan-rakannya selepas menghadiri Majlis Solidariti Kestabilan dan Kemakmuran serta Pelancaran Jentera Barisan Nasional (BN) di Dataran Kerayong, pada hari yang sama.
“Sejurus tiba di lokasi kejadian, mangsa telah dirempuh sebuah kenderaan jenis Mitsubishi Storm yang dipandu seorang lelaki berusia 31 tahun.
“Mangsa disahkan meninggal dunia oleh pasukan perubatan dan mayat mangsa dibawa ke Hospital Temerloh bagi proses bedah siasat,” katanya di sini hari ini.
Menurutnya, siasatan awal mendapati kemalangan berlaku di atas kecuaian pemandu Mitsubishi Storm yang hilang kawalan lalu masuk ke laluan bertentangan hingga menyebabkan kemalangan berlaku.

Katanya, keadaan jalan di lokasi kejadian adalah lurus, namun cuaca hujan dan jalan basah semasa kejadian. – KOSMO! ONLINE


Asteroid gergasi lintas Bumi minggu depan
Oleh KOSMO!

28 Oktober 2022, 7:30 pm
WASHINGTON – Pentadbiran Aeronautik dan Angkasa Lepas Kebangsaan (NASA) menyatakan bahawa sebuah asteroid gergasi akan melintas Bumi pada minggu hadapan, lapor akhbar Mirror UK semalam.
Asteroid ‘berpotensi berbahaya’ itu dinamakan 2022 RM4 dan mempunyai anggaran diameter 740 meter.
Ukuran itu dua kali ganda saiz The Shard iaitu bangunan pencakar langit di London yang merupakan bangunan tertinggi di Britain setinggi 310 meter.
Saiz asteroid itu bahkan hampir menyamai pencakar langit tertinggi di dunia, Burj Khalifa setinggi 828 meter.
Menurut NASA seperti dipetik laman berita sains, LiveScience.com, asteroid itu akan bergerak melepasi Bumi pada kelajuan sekitar 84,500 kilometer sejam.
Ia akan melintas Bumi pada jarak sekitar 2.3 juta kilometer sekali gus risiko pelanggaran dengan Bumi adalah tipis.

Pengarah Institut Teknologi dan Industri Angkasa, Profesor Alan Duffy pula menggesa orang ramai supaya tidak melihat fenomena sesebuah asteroid memasuki atmosfera Bumi.
“Saya akan katakan nasihat terbaik ialah tidak menyaksikan kejadian seperti ini. Banyak kecederaan dilaporkan di Chelyabinsk (kejadian meteor terhempas di Russia pada 2013).
“Orang ramai melihat bola api yang terbakar di langit sebelum meletus dan memancar kecerahan yang sama seperti Matahari. Ini menyebabkan berlakunya kerosakan retina pada mata mereka yang tidak melihat dengan cara yang betul,” katanya. – Agensi


[VIDEO] Lagi kejadian feri terkandas di muara Kuala Kedah
Oleh NUR AMALINA AZMAN

28 Oktober 2022, 7:00 pm
LANGKAWI – Feri membawa seramai 131 penumpang terkandas selepas mengalami kerosakan akibat tersangkut pada kabel boya kapal pengerukan berhampiran Terminal Feri Kuala Kedah pada pukul 4 petang tadi.
Ketika kejadian, feri tersebut dalam perjalanan dari terminal Kuala Kedah ke Terminal Feri Penumpang Kuah, Langkawi.
Pengurus Sumber Manusia dan Operasi Konsortium Ferry Line Ventures Sdn. Bhd., Kapten Baharin Baharom berkata, kejadian itu menyebabkan kerosakan pada kipas enjin feri.
Katanya, pihak feri sedang berusaha memanggil bot tunda untuk menarik feri yang tersangkut kira-kira 500 meter dari Terminal Feri Kuala Kedah.
“Kita telah memaklumkan insiden ini kepada Jabatan Laut dan meminta bantuan daripada bot nelayan untuk mengeluarkan kesemua penumpang sebelum air surut sepenuhnya,” ujarnya.
Katanya, pihaknya bagaimanapun tidak sempat memindahkan semua penumpang untuk menaiki feri pada pukul 5 petang tadi.

“Ini kerana kapal tunda mengalami kesukaran untuk rapat pada feri kerana berisiko untuk turut tersangkut pada kabel tersebut,” jelasnya.
Menurutnya, kesemua penumpang yang terkandas akan diberikan penginapan oleh pihak feri dan dibenarkan menaiki feri pada pukul 2 petang esok.
“Insiden ini baru sahaja berlaku pada Selasa lalu pada kedudukan sama, namun ibarat tidak diambil pengajaran apabila tiada sebarang tindakan diambil oleh pihak kontraktor pengerukan,” ujarnya.
Tambahnya, kos ganti rugi dan pembaikan yang tinggi terpaksa dikeluarkan setiap kali berlaku insiden tersebut.
“Kami akan berbincang dengan peguam untuk nasihat adakah boleh kami menyaman kontraktor pengerukan.
“Isu ini memberi nama buruk kepada syarikat kami dan nama Langkawi,” katanya. – KOSMO! ONLINE


Netizen anggap ruang mesin ATM sempit ‘body shaming’
Oleh KOSMO!

28 Oktober 2022, 7:00 pm
JAKARTA – Sebuah klip video tular di media sosial Indonesia memaparkan seorang lelaki memasuki ruang mesin pengeluaran automatik (ATM) yang terlalu sempit sehingga sukar untuk dia bergerak, lapor laman berita Suara.com.
Video itu dimuat naik dalam akaun TikTok @farhaanksr.
Lelaki itu mengunjungi sebuah bank untuk mengeluarkan wang. Dia membuka pintu ruang ATM sebelum melangkah masuk ke dalamnya.
Bagaimanapun, lelaki itu ketawa apabila mendapati ruang itu terlalu sempit dan hanya boleh memuatkan seseorang yang kurus.
Lelaki itu kurus tetapi terpaksa menghimpit badannya pada mesin untuk menutup pintu.
Video itu mendapat perhatian netizen di ruangan komen.

“Definisi harga tanah mahal,” kata seorang netizen.
“ATM body shaming,” seorang netizen lain berseloroh. – Agensi


PRU15: Pelajar institut KPM dapat cuti lima hari
Oleh MOHD RIDZAUDDIN ROSLAN

28 Oktober 2022, 7:36 pm
PUTRAJAYA – Pelajar yang sedang mengikuti pengajian di institut pendidikan guru, kolej matrikulasi, kolej vokasional dan kolej tingkatan enam diberi cuti kelepasan selama lima hari untuk pulang mengundi bagi Pilihan Raya Umum Ke-15 (PRU-15).
Kementerian Pendidikan Malaysia (KPM) memaklumkan, pelajar-pelajar terlibat akan diberikan cuti pelepasan pada 17 hingga 21 November 2022.
“Ketetapan KPM itu adalah selaras dengan pengumuman Suruhanjaya Pilihan Raya Malaysia (SPR) mengenai tarikh hari pengundian PRU15 yang ditetapkan pada 19 November 2022.
“Tempoh pelepasan diberikan ini adalah bagi membolehkan pelajar mempunyai masa mencukupi untuk membuat perjalanan pergi dan balik ke lokasi pusat pengundian masing-masing,” katanya dalam satu kenyataan di sini tadi.
Katanya, ketetapan ini juga sebagai tanda sokongan KPM bagi pelaksanaan Undi 18 yang telah diwartakan oleh kerajaan pada 1 Disember 2021 dan berkuat kuasa mulai 15 Disember 2021.
“Sehubungan dengan ini, semua kelas atau aktiviti melibatkan pelajar dalam tempoh tersebut perlu ditangguhkan ke suatu tarikh lain,” jelasnya. – KOSMO! ONLINE


Syed Saddiq diperintah bela diri | 15 MINIT MMTV 28 Oktober 2022 #15minitmmtv #utusanonline #kosmoonline #mmtv #berita #relevan #mutakhir
Oleh KOSMO!

28 Oktober 2022, 7:28 pm


Jenazah dua beranak kemalangan selamat dikebumikan
Oleh SITI NUR MAS ERAH AMRAN

28 Oktober 2022, 7:08 pm
SEBERANG PERAI – Jenazah dua beranak yang maut dalam kemalangan di Jalan Padang Menora, Tasek Gelugor di sini hari ini selamat dikebumikan petang tadi.
Jenazah Izham Haniff Ibrahim, 46, dan anak ketiganya, Lutfir Rahman,15, disembahyangkan di Masjid Jarak Atas dan dikebumi di Tanah Perkuburan Islam Padang Menora selepas solat Asar.
Nenek saudara Lutfir Rahman, Fauziyah Daud,56, berkata, kali terakhir dia berjumpa dua beranak itu ketika menghadiri majlis tahlil dan bacaan Yasin minggu lalu.
“Sepatutnya kami berjumpa malam esok sebelum saya berangkat menunaikan umrah tetapi Allah S.W.T ada perancangan yang lebih baik,” katanya ketika ditemui di Unit Forensik Hospital Kepala Batas di sini pagi tadi.
Terdahulu, kemalangan kira-kira pukul 7.15 pagi itu berlaku apabila motosikal yang ditunggang dua beranak tersebut dipercayai hilang kawalan sebelum terbabas dan terjatuh ke laluan bertentangan.
Kejadian berlaku ketika Izham dalam perjalanan menghantar anaknya ke sekolah, manakala isterinya sedang mengikuti kursus di Pulau Langkawi, Kedah. – KOSMO! ONLINE


PRU15: Mahkamah tolak permohonan Charles, Syed Iskandar
Oleh NORLIZAH ABAS

28 Oktober 2022, 6:55 pm
KUALA LUMPUR – Mahkamah Tinggi di sini hari ini berpendapat, Datuk Seri Ismail Sabri Yaakob tidak perlu mendapat persetujuan atau berunding dengan anggota Kabinet sebelum membuat permohonan untuk membubarkan Parlimen.
Demikian alasan Hakim Datuk Ahmad Kamal Md. Shahid ketika memutuskan dua tindakan undang-undang berhubung pembubaran Parlimen dan usaha untuk menangguhkan Pilihan Raya Umum Ke-15 (PRU15).
Beliau membenarkan permohonan Perdana Menteri, Kerajaan Malaysia dan Suruhanjaya Pilihan Raya (SPR) untuk membatalkan saman pemula yang difailkan oleh Charles Santiago.
Di mahkamah yang sama, beliau menolak tanpa kos permohonan Syed Iskandar untuk memulakan semakan kehakiman bagi menghalang SPR mengadakan PRU15.
Dalam kedua-dua kes berkenaan, Hakim Ahmad Kamal berpuas hati Perdana Menteri mempunyai kuasa mutlak untuk memohon pembubaran Parlimen dan tidak boleh dicabar di mana-mana mahkamah.
“Ini kerana kuasa untuk memohon pembubaran Parlimen terletak sepenuhnya di tangan Perdana Menteri yang mempunyai kuasa mutlak.

“Selaku Ketua Eksekutif beliau boleh membuat permohonan untuk membubarkan Parlimen tanpa mendapatkan nasihat daripada anggota Kabinet.
“Paling utama, Yang Di-Pertuan Agong (YDPA) mempunyai budi bicara untuk sama ada menerima atau menolak permohonan tersebut.
“Kuasa prerogatif untuk membubarkan Parlimen terletak sepenuhnya kepada YDPA untuk memperkenankan permohonan pembubaran Parlimen mengikut Perkara 42b Perlembagaan Persekutuan berhubung permohonan Perdana Menteri juga bukanlah sesuatu yang boleh dicabar,” katanya.
Mahkamah memutuskan bahawa saman itu tidak mempunyai sebarang merit, remeh, menyusahkan, tidak mempunyai kausa tindakan yang munasabah serta satu proses menyalahgunakan proses mahkamah.
Mahkamah membatalkan saman pemula itu dengan kos sebanyak RM20,000.
Terdahulu, beliau turut menolak permohonan pengundi kawasan Parlimen Pandan itu untuk menangguhkan keputusan tersebut sementara pelupusan rayuan di Mahkamah Rayuan.
Ujar hakim berkenaan, isu pembubaran Parlimen tidak boleh dipertikai melalui tindakan undang-undang dan jika kebenaran diberikan sekalipun, tidak memungkinkan relif dibenarkan walaupun selepas beliau mendengar perbicaraan penuh. – KOSMO! ONLINE


Pesawat terhempas di atas gunung berapi, dua juruterbang maut
Oleh KOSMO!

28 Oktober 2022, 6:00 pm
ROM – Sebuah pesawat dilaporkan terhempas di atas sebuah gunung berapi sekali gus membunuh dua juruterbang yang ditugaskan untuk memadamkan kebakaran di kawasan itu, lapor akhbar Daily Star semalam.
Seorang saksi merakam detik kejadian di mana pesawat Canadair itu terhempas ketika melepaskan air untuk memadamkan kebakaran di Gunung Etna, wilayah Sicily, Itali pada Khamis lalu.
Operasi mencari dan menyelamat melibatkan 118 orang kemudian menemui seorang juruterbang dan komander yang maut selepas pesawat mereka terhempas di gunung berapi itu, dekat bandar Linguaglossa.
Media tempatan mendakwa, lambung pesawat itu terlanggar lereng dinamakan Monte Calcinera sebelum berpusing dan terhempas. Pegawai masih belum mengesahkan punca sebenar nahas terbabit.
Penerbangan itu berlepas dari Lamezia Terme selepas mengisi minyak di Giarre, demikian menurut laman berita Emergency Live sambil menamba, pasukan bomba Linguaglossa adalah antara yang berada di tempat kejadian.
Sebuah helikopter AW 139 ‘Drago 146’ dihantar untuk membantu siasatan. – Agensi